qundao/data-zh-poetry huggingface dataset:
寄施進之
作者：趙蕃
朝代：宋

我遊尖峰回，一步成數憩。
仰攀松夭矯，俯睨石贔屭。
路窮入平野，飛鳥迎决眥。
廬舍半茅瓦，阡陌相櫛比。
謂皆耕稼徒，不復問名字。
那知君子居，迺在青山際。
聽君談所宅，悟我曾略至。
時猶未識面，豈得漫通刺。
都城一邂逅，草木同臭味。
我旋反林棲，君適寓古寺。
肯來穉子師，歷歲殆逾二。
既均手足親，又篤朋友義。
去年君還歸，城闉直童騎。
楮生分草餘，鱘鮓動食指。
今年我屬疾，故舊多遐棄。
愧君不憚勞，衝暑到溪次。
買肉烹伏雌，芼薑仍著豉。
無資鹿脯求，竟是豬肝累。
以我病苦渴，榴實富汁滓。
纍纍解包裹，其大蓋絕市。
勸我養形神，勉我進藥餌。
裴回晝難別，展轉宵失寐。
分携六十日，顧我病祇爾。
雖云間何闊，戀戀曾莫置。
惟君名家駒，少日便千里。
賦成驚老生，謂敵相如誼。
姜侯號博學，無忌稱酷似。
我嘗叩疑闕，應答罔不記。
江流濫觴來，層臺累土起。
如君之於學，何但一第已。
獨聞家素貧，慈親下妻子。
躬耕不自給，負米常遠致。
願君力勉旃，事固有堂陛。
高賢昔未遇，勤苦類如此。
我行下吳會，破蠹且料理。
念將一過君，薄酒期共醉。
又恐飯與芻，未免爲君費。
不然君即我，會於章老氏。
素書久不往，往亦難盡意。
詩以道鄙懷，因焉論夙契。
寄明叔
作者：趙蕃
朝代：宋

聞道南池上，日來幽事多。
株株摇弱柳，柄柄出擎荷。
長夏端能好，新詩况可歌。
無庸問凡楚，一以付無何。
寄明叔且示逸遠
作者：趙蕃
朝代：宋

別我已似久，起予當有詩。
筠窗坐風雨，兒輩樂塤箎。
歸日近休日，春時盛此時。
觀山仍快閣，太史昔幽期。
寄晦庵二首·其一
作者：趙蕃
朝代：宋

道大誰能與，才難聖所歎。
浮雲雖蹔掩，寶氣不終蟠。
走卒稱司馬，蒼生起謝安。
縱無臨賀送，當有翰林觀。
寄晦庵二首·其二
作者：趙蕃
朝代：宋

張膽言何壯，擎天志未摧。
真成一夔足，何有萬牛回。
感興能無句，憂時謾舉杯。
江湖嗟屨役，巾屢阻追倍。
寄曾使君昭
作者：趙蕃
朝代：宋

溪山杖策過山林，萬竹千梅可慰心。
已悟濠魚真得計，未嫌郢曲謝知音。
飛騰要路終無那，咫尺春風且細尋。
詩自空青受山谷，到公探討益精深。
寄曾季永
作者：趙蕃
朝代：宋

水竹懸知屬所思，風埃遥想未忘詩。
萬言何有一杯直，三徑寧須五斗爲。
安否頻來道州札，緘封更得白鵝碑。
政和父老猶存否，煩與殷勤訪逸遺。
寄曾運使
作者：趙蕃
朝代：宋

携詩十載舊登門，一見長思闕細論。
豈憶猶蒙記名姓，故情仍許奉罍尊。
臨分更俾傳家集，請事于今行嫡孫。
儻有新聞幸無棄，素書無只報寒溫。
寄曾運使
作者：趙蕃
朝代：宋

知名必曹劉，乃可暗中索。
無聞若我遭，過眼誰復憶。
如何十年後，姓名猶見識。
當時所陳詩，亦復能道說。
豈我能致然，先生自爲德。
維時歲云莫，歸路千山隔。
見公不三四，身已限南北。
迨茲去無由，乃悔來卒迫。
况今落蠻夷，公且天咫尺。
猶擬信州船，看竹茶山宅。
寄李叔器兼寄毛伯明張王臣康叔臨三首·其一
作者：趙蕃
朝代：宋

春水滿時春草生，春風日日上江亭。
蘋花採得從誰寄，空送沅湘入洞庭。
寄李叔器兼寄毛伯明張王臣康叔臨三首·其三
作者：趙蕃
朝代：宋

向來相別恨匆匆，別復長思講學功。
江水無由致雙鯉，春風又是起歸鴻。
寄李叔器兼寄毛伯明張王臣康叔臨三首·其二
作者：趙蕃
朝代：宋

洞庭拍拍浸君山，亭對君山君閉關。
勝日想多文會友，定應憐我在荆蠻。
寄李商叟二首·其一
作者：趙蕃
朝代：宋

筍茁桐敷又一時，想君日日有新詩。
詩成寄我何其晚，要與羊何共和之。
寄李商叟二首·其二
作者：趙蕃
朝代：宋

卿來我已後諸公，頗願相從繒簡中。
豈若吾身得親見，怪君風味莫之同。
寄李寧卿
作者：趙蕃
朝代：宋

不寄來南錄，但傳多景詩。
長安分袂後，湘水寄書時。
我欲歸三徑，君方聞四馳。
未知回首地，寧有盍簪期。
寄李晦庵
作者：趙蕃
朝代：宋

昔我曾大父，高交世無倫。
晚生不盡得，所知三數人。
堂堂贊皇公，實能繼張陳。
諫垣磨薦墨，許之以經綸。
江陵竟連蹇，翰墨留餘珍。
晦庵乃其季，英氣蓋八垠。
家世斯文事，屬付真不泯。
我亦早聞義，中年見天津。
委曲問先世，與成傾蓋親。
公故鼎富貴，我乃困賤貧。
有詩猥蒙誦，顧乏佳句新。
往過龔州庵，凍筆書吟呻。
公來辱繼作，春氣動壁塵。
去年濡須家，墨妙出傾囷。
乍疑何人書，老大能精神。
熟視乃鄙作，愧汗幾拭巾。
已焉忽語此，知公蓋深仁。
憫我抱奇疾，不救死且瀕。
稍加匕寸施，庶使屈得伸。
寧知苶然姿，攣拳殆終身。
一官胡爲哉，鴻毛等千鈞。
野馬窘受駕，白鷗悲就馴。
五斗未及飽，已遭窮鬼嗔。
劍津駭騰變，牛衣泣酸辛。
非惟糟糠念，要是無補紉。
朝餐罷舉案，寒日空懸鶉。
舍公竟誰訴，尺書走踆踆。
如聞著書餘，抄經窮夕晨。
儻匪官閑散，那得了此因。
楓香出楚地，茗椀寧加閩。
水屏供倦息，枕流絕緇磷。
獻芹則小小，用意誰諄諄。
秋風日夜急，木落知松筠。
竚立不可見，悠然漫溪濱。
寄李舒州·其一
作者：趙蕃
朝代：宋

賸欲寄書兼寄詩，病餘殊覺不能支。
西山南浦風前恨，皖水灊山天外思。
四海舊知寧我識，百年深契舍公誰。
自違門第秋重老，華髮蕭蕭異別時。
寄李舒州·其二
作者：趙蕃
朝代：宋

賸欲題詩詩不成，遣人空復附書行。
言邊詎止寒溫事，紙上胡能底裏傾。
以我向公深有託，知公于我未忘情。
扶持未可言門戶，老大相看祇弟兄。
寄李處州
作者：趙蕃
朝代：宋

自入湖南路，驅車得屢停。
流傳雖有句，次舍或無亭。
嶮絕猶云未，艱危不易聽。
真宜太白醉，未信屈原醒。
我去方蠻府，公歸合漢庭。
願言均沛雨，尚想獨當霆。
白雪故寡和，黄麻須六經。
詔除期不晚，得以慰飄零。
寄李處州
作者：趙蕃
朝代：宋

近別遂累日，逢人空附書。
雖能道所以，未辱報何如。
千里江山外，一春風雨餘。
夢成同泛宅，起欲命籃輿。
寄林信州
作者：趙蕃
朝代：宋

嶺近梅花開已多，水南梅事又如何。
使君假日曾遊否，客子臨風空屢哦。
好士何妨勤下榻，豐年那有拙催科。
倦遊我亦懷三徑，何况傳聞政免苛。
寄林敏夫二首·其一
作者：趙蕃
朝代：宋

聞說君家家具區，秋風應熟季鷹鱸。
雖云禍福有倚伏，要是知幾失早圖。
寄林敏夫二首·其二
作者：趙蕃
朝代：宋

吳江應已落丹楓，况說楓橋半夜鐘。
想見歸心成日日，暮雲如我憶江東。
寄林運使三首·其一
作者：趙蕃
朝代：宋

番禺城下牂牁水，亦復分流過此州。
使節長瞻萬里外，尺書忽到五溪頭。
酸寒應念卑堪說，奇勝聊云舊所遊。
嶺海滯公猶未召，蠻荒著我更何尤。
寄林運使三首·其三
作者：趙蕃
朝代：宋

憶昨登門誤取知，再焉猶復似當時。
已容盡醉尊中酒，更辱頻詢別後詩。
落落有懷那得寫，悠悠重見果何期。
南山幸邇朝天路，準擬追隨竹馬兒。
寄林運使三首·其二
作者：趙蕃
朝代：宋

門第違離又一冬，素書寥闊便艱通。
身隨回鴈辭湘水，官許騎馿看華峰。
人笑半生躭落拓，自欣三徑著疏慵。
顧慚囊粟無功受，勤動終年是老農。
寄梁從善
作者：趙蕃
朝代：宋

舊說舂陵郡，全如石作州。
胸中飽丘壑，筆下剖琳球。
遥想窗扉敞，多能磊落收。
平生有餘嗜，安得致林幽。
寄楊溥子
作者：趙蕃
朝代：宋

昔聞許劭月旦評，人生倚以分重輕。
當時初非徇虛名，往往夷考其學行。
今人誰復持此柄，鄉評亦復無公論。
故當信目不信耳，毀譽不用從人問。
我行溧陽得楊子，何止國士天下士。
大科異等非謾狂，筆頭真有三萬字。
十篇琅琅金玉音，一唱三歎感我心。
子昂感遇不啻過，阮籍詠懷何念深。
匡章通國稱不孝，夫子與遊仍禮貌。
雖然前聖亦有云，善與不善分惡好。
寄毛伯明李叔器及康叔臨二首·其一
作者：趙蕃
朝代：宋

日日江頭聞鼓聲，問船云作岳州行。
如聞風便一日爾，我乃終年懷友生。
寄毛伯明李叔器及康叔臨二首·其二
作者：趙蕃
朝代：宋

憶泛扁舟過洞庭，自嗟垂老見飄零。
只今說著非無爲，曾與荀陳聚德星。
寄湯司諫
作者：趙蕃
朝代：宋

自發袁州使，侵尋復暮春。
何人話安否，官路政艱辛。
章貢未歸客，湘沅薄宦人。
何當一傾蓋，肯作白頭新。
寄潘恭叔曾幼度三首·其一
作者：趙蕃
朝代：宋

一冬風雪苦多寒，春至冰霜更積攢。
咫尺端如隔千里，况於楚粵路漫漫。
寄潘恭叔曾幼度三首·其三
作者：趙蕃
朝代：宋

天將絕境付奇才，萬里飄零莫自哀。
不爾如何吾幼度，鬰孤臺又粵王臺。
寄潘恭叔曾幼度三首·其二
作者：趙蕃
朝代：宋

去歲附書并附詩，自吳適粵至何時。
殷勤再覓銅魚使，儻不沉浮敢恨遲。
寄王彥博
作者：趙蕃
朝代：宋

年來困犇走，事與素心違。
歲晏草木肅，天高鴻鴈微。
故人天外別，尺素眼中稀。
問我還鄉旆，春風當與歸。
寄王謙仲周子充丈
作者：趙蕃
朝代：宋

吳蜀三分地，沅湘合水流。
魚鰕今島嶼，蘭茝舊汀洲。
逾月雨連晝，莫春風送秋。
濕桑蠶餓死，壞種穀漂浮。
弊屋無乾處，吁嗟幾日休。
事多徵放逐，文欲號窮愁。
懼禍初求免，茲行重失謀。
官曹待符檄，食事指衣裘。
淹速空占服，行藏漫倚樓。
生涯縱草草，行路勝悠悠。
弟妹懷天末，夢魂栖浪頭。
何當得散號，從此具歸舟。
特達非無仗，迍邅自過憂。
禁庭敦宿契，樞府記鄉州。
幾遇長安使，頻蒙禮翰投。
雖狐懸釜煮，且益破囊收。
憂禹思由溺，阿衡任內溝。
豈伊儕子弟，而俾墮拘囚。
霄漢瞻歸雁，波濤羨沒鷗。
懷哉上南斗，去矣事西疇。
寄甘叔異戶曹賈季承鄧南季教授二首·其一
作者：趙蕃
朝代：宋

去年舟上曲江磯，招隠無人詠桂枝。
常恨書題苦寥闊，不堪歲月重流離。
誰云司戶官雖小，舊說訾洲前所遺。
登臨想見日成賦，寄我何當爲解頤。
寄甘叔異戶曹賈季承鄧南季教授二首·其二
作者：趙蕃
朝代：宋

婺女牽牛皆粵分，鬰林合浦屬交州。
偶逢人向渠陽去，爲寄書從八桂求。
率土溥天非不廣，劍山带水祇供愁。
明年闕下當皆集，誰序盛山今日游。
寄畢叔文二首·其一
作者：趙蕃
朝代：宋

小園春物比如何，想見花稠草作窠。
老去不能知許事，顧懷修碧可磨挲。
寄畢叔文二首·其二
作者：趙蕃
朝代：宋

悶甚長須酒破除，酒能作病又何如。
故人欲問春來趣，多病還於酒醆疎。
寄白雲覓茶
作者：趙蕃
朝代：宋

憶別白雲筍漸長，而今想見出梢牆。
道人寄我不忘我，盍寄茶甌洗睡肓。
寄秋懷·其一
作者：趙蕃
朝代：宋

兩月巴陵郡，搜詩朝暮間。
空能飲江水，恨不上君山。
昔者聞何至，今焉興盡還。
才名或遭駡，坎軻分低顔。
寄秋懷·其一〇
作者：趙蕃
朝代：宋

兩載沅湘役，雖勞何所爲。
蝦行仍蛭渡，猶豫復狐疑。
孰念鉏犁把，殊勝手板持。
山南與山北，舍子更從誰。
寄秋懷·其七
作者：趙蕃
朝代：宋

幾欲相酬答，詩情了不關。
携從五溪遠，直過洞庭寬。
歎我終成累，多君不可刪。
黄昏佇立久，雲盡覺無山。
寄秋懷·其三
作者：趙蕃
朝代：宋

霞谷寧終計，龍門已暮年。
向來嗟獨後，今日可忘前。
既繆青衿學，當思白首傳。
猶須就吾子，相爲語蟬連。
寄秋懷·其九
作者：趙蕃
朝代：宋

求友詠伐木，思兄言陟岡。
那知符檄累，不了道途忙。
照水形知瘵，臨風髮欠長。
想渠能我憶，如我不渠忘。
寄秋懷·其二
作者：趙蕃
朝代：宋

大暑懼死暍，祁寒愁仆僵。
歲時空卒卒，身世益倀倀。
問服遺官歎，懷沙去國傷。
終殊弋何慕，況事色斯翔。
寄秋懷·其五
作者：趙蕃
朝代：宋

西京劉校尉，上疏引春秋。
聖學期深探，明時可妄投。
他年王子表，今日古人求。
幸甚聞無恙，頓能寬遠憂。
寄秋懷·其八
作者：趙蕃
朝代：宋

憶我江東弟，書來得暫怡。
寺居因市近，村舍與貧宜。
兒輩詩書力，童奴薪水爲。
尤欲護吾竹，及此夏初時。
寄秋懷·其六
作者：趙蕃
朝代：宋

吾與徐斯遠，敬之寧獨親。
詎須勞咄咄，徒覺歎踆踆。
共樂名教地，同耕寂寞濱。
敝裘堪共御，宜爾耐艱辛。
寄秋懷·其四
作者：趙蕃
朝代：宋

我不識裘父，聞之空有年。
曾題五字寄，僅以尺書旋。
諸老沒已久，故家誰復賢。
猶欣得吾子，句法早親傳。
寄程可久丈
作者：趙蕃
朝代：宋

聞道沙隨老，遂爲安國居。
逢人難問似，近况復何如。
此士猶松徑，何人在石渠。
儒林有韓孟，待詔自嚴徐。
別去常勞夢，新來更欠書。
久知腰倦折，懸想病都除。
番國吾州近，冰溪一水餘。
秋風期命駕，春雨政携鋤。
寄答晁百谷元歸
作者：趙蕃
朝代：宋

嗟我與君爲近親，向來未識但有聞。
維夏臨川省伯父，時君束書寄荒村。
豈知邂逅宜春郡，皎如玉樹相輝映。
品題舊熟大參文，諸公所作皆傳信。
探懷贈我一紙詩，功名慷慨真男兒。
我衰怕作此硬語，君言水漲方東之。
外家自有文章種，國朝名家居伯仲。
只今人物未厭多，屬君勉矣加研磨。
寄答曾無己見貽詩卷
作者：趙蕃
朝代：宋

吾舅風流名海內，霜清月淡有梅詩。
君曾一向蒸湘識，句裏懸應摸索知。
邂逅已能成屢見，殷勤還辱問歸期。
談間併爲諸兄謝，從此論交更不疑。
寄答潘文叔并屬恭叔五首·其一
作者：趙蕃
朝代：宋

人生無友朋，何以攻短闕。
我交君弟兄，意合非固結。
奈何不須臾，已復經歲月。
葉落政知秋，竹新還縹節。
寄答潘文叔并屬恭叔五首·其三
作者：趙蕃
朝代：宋

主簿舍徙說，御史身耻呈。
夫豈爲異與，義理可不明。
嗟哉後來者，窺踰多喪貞。
所以使古人，炯炯長擅名。
寄答潘文叔并屬恭叔五首·其二
作者：趙蕃
朝代：宋

君家舍人公，世謂王楊作。
誰知所傳授，白首終林壑。
至今有源流，涇渭分清濁。
豈比世上兒，風姿矜濯濯。
寄答潘文叔并屬恭叔五首·其五
作者：趙蕃
朝代：宋

斯文呂與張，用世故落落。
年來踵蒿原，天意亦已虐。
君嘗登其門，如戶發管籥。
何當傳相授，此道得深酌。
寄答潘文叔并屬恭叔五首·其四
作者：趙蕃
朝代：宋

平生蔣詡徑，家傍揚雲宅。
木老夏敷陰，泉疏春動脈。
索居每懷弟，斗食身久客。
况乃蒲柳姿，茂悅非松柏。
寄簡歐陽伯威劉伯山
作者：趙蕃
朝代：宋

問訊窮岡病主人，若爲買得竹溪鄰。
是中剩有堪詩處，恨不與之相主賓。
寄胡達孝二首·其一
作者：趙蕃
朝代：宋

中庸有胡公，千騎乃安豐。
氣自論詩合，情因敘舊通。
莫窺鴻鵠志，相望馬牛風。
邂逅長安使，丁寧覓置筒。
寄胡達孝二首·其二
作者：趙蕃
朝代：宋

問訊安豐守，開藩且半年。
秋收多少麥，春闢幾何田。
但使民能足，端知化已宣。
譽毋求赫赫，腹肯媿便便。
寄范建康
作者：趙蕃
朝代：宋

平生聞石湖，謂是千載人。
去年此何緣，乃獲身造門。
公蓋廊廟貴，我乃裋褐貧。
既以賓客見，復叨尊俎陳。
談間必文字，媿我非比論。
雖知媿公厚，猥誦終慙新。
別來才一書，無使無由頻。
河內聞發粟，原思闕周鄰。
江東且云然，湖外將何因。
再拜謝洪喬，浮沉問水濱。
寄莫萬安
作者：趙蕃
朝代：宋

天生尤物爲民瘵，荔枝奔騰自南海。
後來始說閩部採，亦有風人刺丁蔡。
嗟哉萬安十室邑，橘比江陵梨號蜜。
嘗聞舊日事苞苴，千數私家公百十。
莫侯爲令知其然，罷獻初從使者先。
其餘詬病置不問，貧友或乞捐餐錢。
憶昨追隨秋政熱，不但近公如玉雪。
別來已忽露爲霜，當念相如多病渴。
寄莫萬安升之二首·其一
作者：趙蕃
朝代：宋

我坐移官不作憂，得君爲主見風流。
移官得此天如惡，遣落江西盡處頭。
寄莫萬安升之二首·其二
作者：趙蕃
朝代：宋

身在江西盡處山，江東家住幾時還。
苦吟更與風光別，一夜併成雙鬢斑。
寄蔣攸縣礪二首·其一
作者：趙蕃
朝代：宋

君家三徑開來久，不待絃歌始得資。
儻欲賦歸歸便得，湘山越嶺匪逶遲。
寄蔣攸縣礪二首·其二
作者：趙蕃
朝代：宋

湘山越嶺縱懷歸，可廢當年靡鹽詩。
府主甚賢賓得士，豈憂磨磷涅能緇。
寄處州季侍御二首·其一
作者：趙蕃
朝代：宋

自聞開幕府，幾欲走郵筒。
便有江湖役，仍遭貧病攻。
想多爲郡樂，亦復賦詩工。
又最淮陽課，何時用弱翁。
寄處州季侍御二首·其二
作者：趙蕃
朝代：宋

已上湘祠請，猶須漢臘期。
側聽惟此雁，發興在南枝。
貧已長年事，官寧向老爲。
舊聞煙雨觀，猶擬和公詩。
寄衡州舅氏
作者：趙蕃
朝代：宋

西山有喬松，蒙附百畝陰。
蓬蒿宅其下，旅生亦駸駸。
永懷豫章公，斯文金玉音。
徐洪蓋自出，源流高以深。
吾舅之於黄，端若一體臨。
媿我望數子，引尺那及尋。
弱冠誦流傳，蒼蒼且垂簪。
前帆去已駛，後舟政憂沉。
憶昨送弟行，作詩道離襟。
末篇何所言，志我念母心。
豈知辱貺答，碔砆致璆琳。
退之贈郊籍，少陵寄高岑。
我固解公意，誨我力自任。
不惟書諸紳，起居見前參。
幾思侍公側，取酒親酌斟。
積荒頼鋤耰，痼疾蘄砭鍼。
涉湘定何時，紙貴行見今。
勿繼屈賈詞，起和南風琴。
寄誠齋先生
作者：趙蕃
朝代：宋

邇日使嶺表，歷論無此賢。
誰歟記南海，久矣賦貪泉。
已上蓬山直，還居吏部銓。
省郎遲豈恨，宣室夜重前。
掌制宜鴻筆，談經合細旃。
茲爲重儒術，何止用詩仙。
四海推鳴鳳，孤生悵跕鳶。
長安近抵日，蜀道遠如天。
裋褐春風倚，歸心夜雨懸。
十年期撰屨，斗食政窮邊。
寄謝周子開
作者：趙蕃
朝代：宋

四益堂中四益碑，南軒文字述家規。
殷勤打寄非無益，從此折肱當得醫。
寄謝新安豐守胡達孝見遺近詩一軸便呈甘叔異章夢與
作者：趙蕃
朝代：宋

向子識損益，揚雄愛清靜。
我行蕭灘上，二宅駕輒命。
而於酬唱中，又得胡安豐。
詩作文選體，字有眉山蹤。
掃門今已後，傾蓋非敢望。
談間問先世，蓋乃丈人行。
歸州片時程，乃復來高軒。
從容僅數刻，傾倒貽百篇。
平生嗜江山，到處須著語。
及茲足漫摇，久乃舌自拄。
時惟桂林掾，與彼新喻丞。
俱以行卷來，暴富如不勝。
寄謝景英丈
作者：趙蕃
朝代：宋

先生豈是愛監州，高興應爲雁蕩游。
康樂當年空想望，雲孫今日慰淹留。
幽人衲子應多識，妙偈名章可寄不。
兜率蓬萊果同異，不妨歸步在丹丘。
寄謝湯司諫二首·其一
作者：趙蕃
朝代：宋

十往九不報，好辭開幾番。
誇張示朋友，問訊異寒溫。
豈必待傾蓋，何時真掃門。
絕勝東閣下，布粟對公孫。
寄謝湯司諫二首·其二
作者：趙蕃
朝代：宋

章水清初漲，梅花雪正飛。
不惟催我去，似亦待公歸。
有弟能頻說，高情真見幾。
男兒出處耳，麟閣與漁磯。
寄賀周子充除左相留正除右相王謙仲除參政
作者：趙蕃
朝代：宋

淳熙十六年，正月十九日。
雪餘雨更作，有客方抱疾。
忽傳底處書，昏暮叩蓬蓽。
問之何許人，乃是吾家姪。
書中道何爲，除目報甲乙。
要令二父知，此意深所悉。
我方盤谷歸，詎應聞黜陟。
雖云在田野，又可忘輔弼。
况於鄉里賢，與夫舊連率。
及其先友家，投分亦頗密。
恭惟三君子，德盛難具述。
要皆由從官，以至秉政筆。
於今天下事，孰得復孰失。
仰思與夜繼，想不遑暇逸。
置郵速傳命，頌口當四出。
而我病不能，欲置還未畢。
要歌夔臯詩，稱美寧敢溢。
願觀勳業成，公論斯可必。
曾聞鳥鳴春，氣應還唧唧。
喜甚屐且折，憂深緯寧恤。
寄贈侯宿彥明
作者：趙蕃
朝代：宋

晁鄭風流俱外家，源流如此見津涯。
難兄竟沒荒三徑，吾叔重嗟書五車。
家世詩聲繼叔起，古來材秀滯長沙。
順寧不作南軒死，吾道傷哉鬢已華。
寄贈孫教授兄弟
作者：趙蕃
朝代：宋

籍甚所聞三桂堂，向來相與但南昌。
橫經重識泮宮老，捧檄仍思幕府良。
日暮酒尊勤洒掃，竹邊談几愛蒼凉。
梅江父子風流舊，今見君家鴻鴈行。
寄贈曾裘父兼呈嚴黎二師
作者：趙蕃
朝代：宋

憶昨初南渡，吾家住信州。
樞庭嘗牧守，詞掖舊淹留。
生世夫何晚，斯人不易求。
風流付篇翰，零落卧山邱。
尚友當論世，如公實並遊。
近功稱共學，爲僞說橫流。
白首無愆素，清名所得優。
百年安甕牖，萬里罷浮遊。
太守尊徐孺，鄉人慕少游。
成蹊自桃李，有臭別薰蕕。
久矣聞風義，因茲速置郵。
碧雲增悵望，石鼎怕冥搜。
王謝池臺古，嚴黎鐘磬幽。
林園小摇落，巖壑細雕鎪。
豈曰忘徵逐，懷哉困阻脩。
駏蛩終有合，鍼石詎難收。
寄贈湯司諫二首·其一
作者：趙蕃
朝代：宋

御史曾追慶曆唐，有孫還是紹興湯。
絕知驥騄難羈絆，故遣松筠試雪霜。
如許人才豈終棄，要之日月本何傷。
鬰孤臺上蘇仙句，多載寥寥無和章。
寄贈湯司諫二首·其二
作者：趙蕃
朝代：宋

自聞寬法離新州，日日江頭數過舟。
學子尚知稱述作，君王寧不念謀猷。
五車頗困十年讀，一見蘄勝萬戶侯。
我亦東歸苦無日，待公行矣勿遲留。
寄趙信州一叔二首·其一
作者：趙蕃
朝代：宋

蓬山辭上直，番國喚回舟。
舊事超千佛，茲行奪萬牛。
未除真學士，且列古諸侯。
詔旨防敦迫，民言願借留。
寄趙信州一叔二首·其二
作者：趙蕃
朝代：宋

官梅親手種，山閣聽僧修。
授簡慙吾事，登高企勝流。
葭莩元有託，桑梓近臨州。
媿我資身拙，從公但食謀。
寄趙元歸并屬元默三首·其一
作者：趙蕃
朝代：宋

憶在袁州見，曾遺滿紙詩。
臨川得再面，近作重相貽。
我老已成退，君才真爾奇。
縱能連日語，寧慰積年思。
寄趙元歸并屬元默三首·其三
作者：趙蕃
朝代：宋

默也未識面，向來曾予書。
由來幾兄弟，絕嘆每乖疎。
見說長沙驛，猶遲古寺車。
差池今再矣，佇立又何如。
寄趙元歸并屬元默三首·其二
作者：趙蕃
朝代：宋

撫信元相近，乖離乃爾賒。
何堪落湖外，動即阻天涯。
嘆我干微祿，期君起故家。
文科須中早，學力更功加。
寄趙文鼎
作者：趙蕃
朝代：宋

殷勤寄謝湖州牧，五馬誰能鬢未斑。
民事雖云急期會，登臨要不負溪山。
如公詎免帝城入，有詔不遲旬歲間。
人士端能客張賈，聲名自不減蘇顔。
寄趙湖州
作者：趙蕃
朝代：宋

平生清遠地，幾首往來詩。
獨負尋山債，長年屬夢思。
故人今五馬，薄宦乃南夷。
要寄登臨勝，當來墨妙碑。
寄趙著作
作者：趙蕃
朝代：宋

有客東來爲我言，詔書傳已下修門。
幡然要識朝廷意，易此方明父子恩。
物望祇今誰得似，道行寧負夙心存。
公其大作斯民庇，我亦耕桑安故園。
寄送于去非三首·其一
作者：趙蕃
朝代：宋

三載尉雖卑，諸公競己知。
薦書常沓至，賓幕每牢辭。
玉立風神峻，河傾議論馳。
他年繼質肅，應有後人祠。
寄送于去非三首·其三
作者：趙蕃
朝代：宋

假館我多暇，驅車君苦忙。
近時成契闊，遠去益凄涼。
聞說催歸騎，何由把別觴。
歸心擢章貢，遠目溯沅湘。
寄送于去非三首·其二
作者：趙蕃
朝代：宋

草木政怒長，波濤方疾流。
雄辭雜蛟蚓，健筆走龍虬。
我句平無取，君才勇莫儔。
如何晦翁語，折節繼前修。
寄送周子中監丞赴舒州二首·其一
作者：趙蕃
朝代：宋

引嫌初補外，懷綬復頻年。
自得山水勝，定由仙佛緣。
往遊成舊矣，有夢尚依然。
六字今誰嗣，留題乞我傳。
寄送周子中監丞赴舒州二首·其二
作者：趙蕃
朝代：宋

欲問淮南米，皆云歲不登。
疲羸不難活，摩撫政須能。
但使荒田闢，無勞鑄鐵增。
素書寧敢寄，苦語未宜憎。
寄送府判寺簿先生二首·其一
作者：趙蕃
朝代：宋

大旆傳聞發武昌，歸舟復道抵維揚。
幾年風月欠李白，今日河山須子長。
要爲中興考形勢，豈徒餘事著文章。
翩然欲去無翎翅，自歎不如鷗鷺行。
寄送府判寺簿先生二首·其二
作者：趙蕃
朝代：宋

朱游不肯留東閣，子政猶須校秘書。
自有大名喧宇宙，豈勞當路借吹噓。
舟中加意護寢飯，日下即當來詔除。
大厦如山要梁棟，不應空賦愛吾廬。
寄送潘文叔恭叔二首·其一
作者：趙蕃
朝代：宋

夏潦方爲問，秋風又枉書。
寒溫敘安否，學問叩何如。
斑鬢驚催老，青衿悔負初。
朝聞夕可死，何敢廢居諸。
寄送潘文叔恭叔二首·其二
作者：趙蕃
朝代：宋

已道衡州遠，而今又廣州。
壎箎君膝下，風雨我蠻陬。
至矣貧而樂，誰云富可求。
斯文失張呂，吾道屬朱劉。
寄進賢令程可久
作者：趙蕃
朝代：宋

博士湖邊初拜公，後來超化信常通。
一官何意偶同隸，千里長懷幾望風。
墨綬于今天下半，絃歌誰復古人中。
雙魚敬遣問無恙，目極春江鴻墮空。
寄逸
作者：趙蕃
朝代：宋

思隠今年竹幾竿，因人畧不報平安。
門東叫認真癡絕，但有書來說飽餐。
寄道正闍黎二老師并帖季蕭兄
作者：趙蕃
朝代：宋

三年光景一篇詩，此世何堪作許離。
一代聲名屬韓呂，百年衣鉢付嚴黎。
風生佛屋朝談處，月滿仙壇夜步時。
珍重陵陽老孫子，當時酬唱亦同之。
寄鄭伯元
作者：趙蕃
朝代：宋

文學崔斯立，才名鄭廣文。
傳聞定省暇，不廢簿書勤。
流落誰如我，交親更念君。
水西佳絕處，詩就想超羣。
寄鄭祕校
作者：趙蕃
朝代：宋

吾邦豪傑未多聞，義薄雲天獨數君。
遇歉登倉真甚惠，當郊置驛信徒勤。
目前米價未爲貴，我自囊空先有云。
食粥敢言今數月，更憂無粥但羹芹。
寄鄭舜舉
作者：趙蕃
朝代：宋

吾友歐陽生，詩律雜郊島。
相逢每談君，必謂詩太好。
送行許長句，兼復書小草。
鴻鴈儻不來，何由慰懷抱。
寄陳擇之
作者：趙蕃
朝代：宋

幾向圖經問水源，未知蜀道遠如天。
書題無自寄鴻鴈，鳥語不堪聞杜鵑。
已自草堂參句法，更於錦里醉風煙。
使行萬里無空反，乞與新詩到處傳。
寄雷丈朝宗
作者：趙蕃
朝代：宋

憶我前年秋，驅羸赴行在。
凄凉醴陵門，公獨枉軒盖。
客中遇還使，素書僅一通。
計之曾未達，公起使廣東。
而我困流徙，日月無定止。
逮今得還山，莽莽舟在水。
長沙公寓鄉，來往維其常。
儻復後此使，音問政渺茫。
如公所抱負，外歛中甚富。
遄歸定非晚，入侍帝左右。
車行過懷玉，寄聲到林谷。
容我復驅羸，宵征戒童僕。
寄青原山常不輕
作者：趙蕃
朝代：宋

吾舅每談方外友，吃吃醉吟長在口。
李侯佳句往往有，示我不輕詩數首。
江湖願見非一日，豈有聞名不相識。
路頭且向鬰孤臺，却傍釣臺深處回。
寄韓仲止主簿·其一
作者：趙蕃
朝代：宋

舊來絕歎茶山竹，今日重悲南澗泉。
儒雅風流真不愧，兩賢真可作三賢。
寄韓仲止主簿·其三
作者：趙蕃
朝代：宋

介室於余亦外家，二年朝夕向長沙。
聞君往會臨川葬，我不及前空歎嗟。
寄韓仲止主簿·其二
作者：趙蕃
朝代：宋

海內知名長少公，在今誰復可同風。
可憐籍湜今頭白，空復掛名家集中。
寄韓仲止主簿·其四
作者：趙蕃
朝代：宋

病卧凄然寂寞濱，既親且故幾何人。
如君父子風流似，寧復可疎當可親。
寄韓季蕭二首·其一
作者：趙蕃
朝代：宋

怕到看經院，愁登擬峴臺。
人言已仙佛，我意祗悲哀。
此道誰人付，陵陽有後來。
款門期一見，投刺只空回。
寄韓季蕭二首·其二
作者：趙蕃
朝代：宋

近與李商叟，共談韓季蕭。
舊氈餘翰墨，幽寺樂簞瓢。
問友多冥漠，須君慰寂寥。
云胡又相失，於此亦何聊。
寄題分宜簿舍懷古閣爲劉公度賦
作者：趙蕃
朝代：宋

雖云閑主簿，曷日顧能閑。
因榜白雲句，遂追千古還。
功名常慕藺，事業亦希顔。
易地能同道，高山俯仰間。
寄題周氏園亭
作者：趙蕃
朝代：宋

紅紫矜春一夢空，綠陰青子竟匆匆。
那知黛色二千尺，況說蒼髯十八翁。
萬卷讀書餘舊習，百年種德待成功。
吾家相望牛鳴地，來往懸知亦許同。
寄題周霍丘寓齋
作者：趙蕃
朝代：宋

君住瀟湘作寓齋，賦歸仍與是齋偕。
已知身世非真著，肯向功名怨寡諧。
雨後更無雲在嶺，曉來那有月當階。
幾思談妙從人去，人事胡爲苦好乖。
寄題喻叔奇國博郎中園亭二十六詠·亦好園
作者：趙蕃
朝代：宋

金谷惟堪貯俗塵，輞川今復得詩人。
先生道是貧到骨，猶有山園斗大春。
寄題安福士人家賞靜軒聽雨二首·其一
作者：趙蕃
朝代：宋

心遠淵明趣，室虛莊叟書。
宅邊種柳樹，濠上樂鯈魚。
往者不復作，斯人今則疎。
誰爲賞靜者，吾欲并門居。
寄題安福士人家賞靜軒聽雨二首·其二
作者：趙蕃
朝代：宋

有聽輒有感，所關非所聞。
小軒渠對雨，遠地我看雲。
大被清霜曉，短檠寒夜分。
朝昏解同趣，南北謝離羣。
寄題宋舜卿家小閣兼屬李亦韓梁進父二首·其一
作者：趙蕃
朝代：宋

湖北終連北，辰州是古州。
故家唯宋氏，舊物有書不。
幾踏緣江路，頻登小閣幽。
雖微少陵句，不減浣花頭。
寄題宋舜卿家小閣兼屬李亦韓梁進父二首·其二
作者：趙蕃
朝代：宋

憶我辰州友，英英李宋梁。
參差由百拽，悵望到三湘。
邂逅書能寄，追隨辱未忘。
南山如訪舊，下有老耕桑。
寄題山居
作者：趙蕃
朝代：宋

山居爲山何所如，非灊非皖非匡廬。
問云非山何所居，屋中主人山中徒。
當簷屹立幾丈餘，亦有竹樹相盤紆。
朝聽鶴吟暮猿呼，那知門外臨通衢。
或聞此語謂我誣，答以君意誠守株。
人間有國名華胥，其往初不因舟車。
神游倏忽已即塗，晨雞喚覺猶蘧蘧。
山名無乃類此歟，胸中有山無地無。
朱門蓬戶何別區，參前見處成工夫。
寄題林憲景思雪巢
作者：趙蕃
朝代：宋

雪堂竟向雪中成，四壁紛紛洒雪霙。
春秋記事有成法，匪同風月徒虛名。
雪巢之雪竟何許，豈象主人清且苦。
長鑱長鑱吾與汝，詩瘦誰令如杜甫。
我嘗快讀誠齋賦，凜凜風前留不住。
幾思從君借一窗，細讀妙句令心降。
寄黄子耕
作者：趙蕃
朝代：宋

誰能一枉林間寺，君獨屢過湖上村。
先世文章出遺逸，當家句法有淵源。
平生所識蓋無幾，盛意若何如見存。
元祐蘭臺妙人物，我今寂寞媿諸孫。
寄黄子耕
作者：趙蕃
朝代：宋

野寺已黄昏，高軒辱過門。
交遊夫豈乏，情義獨能敦。
我已家聲愧，君今風氣存。
一官何未試，多雞亦成屯。
詩本吾家事，經從達者論。
明知有傳受，未易測淵源。
近訪湖邊宅，猶餘漲水痕。
如聞江上郡，欲覓隠居園。
邂逅空題句，飄零難具言。
折梅無以贈，三嗅鬢霜繁。
富陽道中遇風感歎作
作者：趙蕃
朝代：宋

回首江山舊，他年來往頻。
人誰無一飽，汝獨值多辛。
泛泛將何往，悠悠媿此身。
懷哉松與菊，白露及時新。
寒夜曉起呈斯遠
作者：趙蕃
朝代：宋

黄昏月甚佳，夜半風忽起。
直疑天又變，况覺寒逾水。
破衾不能溫，曲身豈復論。
窗明亟問似，霜裏明朝暾。
梅開何處樹，索莫誰能顧。
被褐復扶筇，從君覓詩去。
寒栖館
作者：趙蕃
朝代：宋

畦資搰搰功，爨藉丁丁力。
但取茅蓋頭，不嗟家立壁。
寒雨感懷呈斯遠三首·其一
作者：趙蕃
朝代：宋

窮冬固多悲，凍雨仍併作。
真成晝連夜，直欲寐無覺。
其陰似春仲，其令豈天錯。
林棲未歸休，蕭寺猶旅泊。
孰寬留滯懷，政頼朋友樂。
梅華開且半，芒屨曾未著。
溪亭縱微吟，破屋成細酌。
悠然起遐心，彼哉羞好爵。
淵明念田園，幼輿志丘壑。
坐釣有羊裘，峩冠自麟閣。
寒雨感懷呈斯遠三首·其三
作者：趙蕃
朝代：宋

平生幾交游，念往常恍惚。
始從五州數，却自他邦述。
徐州殞川魚，葉縣飛鳬舄。
吳興罷童迎，漢殿空履跡。
鯨魚渺洪波，長城墮立壁。
元龍漫豪氣，子雲終執戟。
詩壇絕韓呂，詩友無道釋。
文章固能傳，事業竟何得。
是皆我深知，半亦君舊識。
更將寫其心，悲甚不能筆。
寒雨感懷呈斯遠三首·其二
作者：趙蕃
朝代：宋

少讀隠逸傳，雅意煙霞人。
居官早自縛，半世幾沒身。
青衫類枯葉，兩鬢如爛銀。
人知趨走苦，己重疾病湮。
歸微三徑資，尚竊太倉陳。
鄰里有伏臘，弟兄無越秦。
况此交友高，而能朝夕親。
君還志遠遊，所願猶逡巡。
我乃歎寡與，未易論苦辛。
勿道車馬乏，勿嫌風雨頻。
寒食前一日伯永相約過陳氏茅軒蕃亦載酒共往與者常寧尉曹明叔伯和蕃賦詩
作者：趙蕃
朝代：宋

茅軒臨水自誰開，况有荼䕷玉作堆。
佳節愁孤一百五，可人共約兩三杯。
輕雷淡雨林間過，落日清風座上催。
更喜經行遠城市，不妨杖屨晚方回。
寒食前一日發黄堰明日抵定誇連日逆風吹沙不可渡湖
作者：趙蕃
朝代：宋

故人留我過寒食，意重寧同所歷家。
苦信長年貪道里，翻成五日滯風沙。
擬從塔上占鈴語，又見雲間起砲車。
立遍津頭無數柳，亂絲頻擺失棲鴉。
寒食日呈慶伯
作者：趙蕃
朝代：宋

浩浩風兼雨，紛紛柳與花。
不知春事減，但覺旅愁加。
嗜酒誰明意，耽詩老不佳。
無家對寒食，相與重成嗟。
寓舍書懷
作者：趙蕃
朝代：宋

還鄉一過年，借屋兩成遷。
舊閣愛晚碧，今居因地偏。
居然闕生理，復爾辦行纏。
四十今如此，修名後若傳。
寓舍遭雨漏甚
作者：趙蕃
朝代：宋

無計補天漏，寧關以瓦爲。
晝居衣數燎，宵卧枕頻移。
憒悶長憑酒，窮愁更有詩。
何須僂句問，可向穴居知。
實相書院
作者：趙蕃
朝代：宋

已矣騎鯨去不回，悵然猶詠早歸來。
空餘舊日讀書地，水遶山圍似釣臺。
審知以詩送行借韻留別
作者：趙蕃
朝代：宋

十年保我章泉竹，木枕布衾供易粟。
家貧縱爾不自給，且不知榮安取辱。
今年誰令起作官，此路向來非所熟。
示詩往往道離索，又說是邦山水足。
風流文物夙有人，九州共識黄山谷。
細哦海內流傳句，足緩司空城旦讀。
少時已無鞍馬志，老矣豈堪消髀肉。
但令詩與故人期，此外聲名甘碌碌。
審知用由字韻作詩見示次韻
作者：趙蕃
朝代：宋

山可屐登溪可浮，崎嶇窈窕悵無由。
功名竟爾異吾事，邱壑只然須我流。
夏日炎蒸端畏病，秋天瀟洒信宜遊。
關心懷玉山前路，要上諸峯最上頭。
審知見過
作者：趙蕃
朝代：宋

吾廬非不愛，計拙未能還。
坐我雲山表，望君鄰里間。
暫疎成鬰抱，纔見即開顔。
安得同三逕，長年只閉關。
寶氣亭三首·其一
作者：趙蕃
朝代：宋

西下扁舟浩所經，蹔梯隄石上津亭。
偶從長老詢遺迹，說道神遊尚炳靈。
寶氣亭三首·其三
作者：趙蕃
朝代：宋

徐家筆力見南唐，今代更推江夏黄。
屹立二碑端不朽，未輸滕閣擅三王。
寶氣亭三首·其二
作者：趙蕃
朝代：宋

誰道劍池今已荒，有時光怪此何祥。
平生自省慙多識，曷日乞靈親炷香。
將宿天心寺以失路遂止野人家
作者：趙蕃
朝代：宋

一出有百阻，吾生何太艱。
問途迷野寺，積淖落前山。
勢以鷄晨待，聊安虎落間。
濁醪無路覓，破衲與渠關。
將至信州二首·其一
作者：趙蕃
朝代：宋

長年遇百艱，十步九逢灘。
龍湫平淵蓄，靈山列岫寒。
庖厨朝飯薄，絺綌晚衣單。
獨抱高深意，知音誰爲彈。
將至信州二首·其二
作者：趙蕃
朝代：宋

溪日照人明，溪風著鬢清。
一生長是客，半日詎留程。
綠水浮梁貼，青林古塔擎。
雖然異鄉國，聊爾寄歸情。
將至信州呈季承
作者：趙蕃
朝代：宋

行役將窮興未窮，百篇酬唱與君同。
人間此樂胡能再，何處江西更古融。
將至溧陽示宗父
作者：趙蕃
朝代：宋

玉聚梅花殊未開，不妨烟雨雪飛來。
僕夫怪我行何速，要趁佳時同一杯。
將至豫章
作者：趙蕃
朝代：宋

棹落歸雲底，帆飛夕照間。
起予爲白社，極目是西山。
蘆雪新鬚鬢，楓丹昔面顔。
炊遲餓已慣，酒貴醉能慳。
將至辰州走筆寄在伯教授二首·其一
作者：趙蕃
朝代：宋

去年十月君行此，今歲茲時我繼君。
黄花赤葉雖如昨，所恨詩壇欠策勳。
將至辰州走筆寄在伯教授二首·其二
作者：趙蕃
朝代：宋

庭前甘菊都開否，記得去年同把觴。
相逢勞苦定愁絕，我哭途窮君悼亡。
將至鄔子
作者：趙蕃
朝代：宋

湖水冬猶壯，林烟晚更孤。
荒凉詩莫狀，零落鴈成圖。
歷歷舊行路，蕭蕭新鬢鬚。
不知造物意，投老又何如。
將行示遠父秉文四八弟
作者：趙蕃
朝代：宋

鷄啼午方停，蟬噪暑未秋。
寓居雖市近，適意如林投。
可人誰能來，王徐真勝流。
王居近官道，樹林間田疇。
徐居復何如，老木蔭濁溝。
我往必竟日，不爲有魚留。
我有長安行，食謀非道謀。
王郎上冢去，决焉問吳舟。
令弟饑所驅，迤邐從此由。
徐郎獨不出，于世罕所求。
念當爲此別，要歷山寺幽。
令弟既泣女，我亦病未瘳。
是事且若此，其他當罷休。
中秋與重九，預作離闊憂。
惟其梅花時，醉之此山頭。
將謁介庵以詩先之
作者：趙蕃
朝代：宋

溪山故無盡，隨取隨以足。
平生笑賀監，敕賜鏡湖曲。
今代介庵老，未歸先築屋。
一區占何地，琵琶欣在目。
是洲出誰氏，詩自隨州續。
當年名絕唱，今也安可獨。
溪如益彎環，山爲增隠伏。
以知得所託，水潤由韞玉。
一朝起乘傳，屢疏乞祠祿。
俞音落天上，裝行不待束。
還家謝溪山，拄杖巾一幅。
開堂會賓友，快語瀉酃醁。
我時得得來，奉屨期追逐。
維摩適示病，對客倦冠服。
悠然失前瞻，重詣規再卜。
尺書往問訊，勞公手親復。
愛我誨我至，敬拜不敢瀆。
自憐生無資，是役尤僕僕。
轅駒豈忘遠，歸棹戒已宿。
但乞老先生，一言壯空麓。
將謁延廬州行至板橋忽病而止復還建康以五詩寄之·其一
作者：趙蕃
朝代：宋

驅車曉蹋板橋霜，頭爲岑岑勢莫當。
頗念索衣爲禦具，可憐行李祇空囊。
將謁延廬州行至板橋忽病而止復還建康以五詩寄之·其三
作者：趙蕃
朝代：宋

欲前復却路成迷，冷日悲風爲慘悽。
以口語心千萬種，可能一一見書題。
將謁延廬州行至板橋忽病而止復還建康以五詩寄之·其二
作者：趙蕃
朝代：宋

數載炎州不慣寒，並江已怯瘦欒欒。
舊識淮南今更老，絕知于此亦良難。
將謁延廬州行至板橋忽病而止復還建康以五詩寄之·其五
作者：趙蕃
朝代：宋

甑倒懸知解死饑，故殊道路永爲嗤。
我今恃有彭州牧，二柄寧當復誤疑。
將謁延廬州行至板橋忽病而止復還建康以五詩寄之·其四
作者：趙蕃
朝代：宋

袖詩已失天津面，路返新林病豈期。
一見可能難若此，定繇或使豈人爲。
對月
作者：趙蕃
朝代：宋

平生喜臨風，今夕愁對月。
月好若愁看，寒苦侵肌切。
豈無一短褐，自不生暖熱。
想像水棲禽，凍羽難拍拍。
對月
作者：趙蕃
朝代：宋

風清勝夏暑，月薄借秋光。
坐覺還神觀，心期隔帝鄉。
滿階蛩送感，何許笛飛凉。
盤礴俄成久，軒然睡倚牆。
對月懷秉文
作者：趙蕃
朝代：宋

有此佳風月，溪上更復奇。
山陰應接際，赤壁誦歌時。
恨子不同載，寫懷聊作詩。
平生三五夕，咫尺又乖期。
對月懷簽判丈兼簡文顯
作者：趙蕃
朝代：宋

季月風當凜，南方候實偏。
長林未摇落，頻夕對嬋娟。
恨我遥成隔，知公夜不眠。
連牆有周子，置論每超然。
對月簡全真
作者：趙蕃
朝代：宋

對月重茲夕，吟風尚昔懷。
思君兼野水，恨我局空階。
意嚮元相似，言談自莫諧。
忽思成簡寄，還覺費安排。
對月贈答二首·其一
作者：趙蕃
朝代：宋

閨中月是天涯月，照妾遥知亦照君。
月解令人千里共，人能似月兩頭分。
對月贈答二首·其二
作者：趙蕃
朝代：宋

焚香拜月君懷我，對月停杯我憶君。
莫羨月圓圓又缺，會看人合合無分。
對李花懷斯遠併屬無愧季奕
作者：趙蕃
朝代：宋

桃花未發李生花，裝點林居亦自佳。
但恨無人領張徹，乘雲共到玉川家。
對梅有作六首·其一
作者：趙蕃
朝代：宋

賸欲將梅月下看，却愁風露不勝寒。
有時暫作披衣看，積雪凝霜不可干。
對梅有作六首·其三
作者：趙蕃
朝代：宋

老來詩興苦無多，折得梅花奈若何。
便恐飄零不堪觸，正須遶樹數婆娑。
對梅有作六首·其二
作者：趙蕃
朝代：宋

四十飛騰暮景斜，更云學易數年加。
勿謂衰催便欺我，尚能高興屬梅花。
對梅有作六首·其五
作者：趙蕃
朝代：宋

日未落時香未歸，晚風方覺雪霏霏。
月明縱可形模似，不比風流殆庶幾。
對梅有作六首·其六
作者：趙蕃
朝代：宋

寥落江山無故人，見梅憶著故園春。
水南水北尋詩地，想見風流一幅巾。
對梅有作六首·其四
作者：趙蕃
朝代：宋

酒惡思茶更炷香，不如梅蘂嚼冰霜。
文園病渴知如此，未遽騎鯨返帝鄉。
對菊成詠
作者：趙蕃
朝代：宋

城陰何有唯蓬翳，爲乏人工欠除薙。
連朝陰雨早始晴，照眼黄花驚嘒嘒。
結根失所少陵悲，晚何用好退之詩。
那知是物有奇操，要並歲寒松柏知。
對菊有作
作者：趙蕃
朝代：宋

草木均是體，顧有幸不幸。
故侯住瓜田，四皓卧芝嶺。
譬如佳山川，何地乏幽屏。
居然說終少，籍甚談箕潁。
得非以人重，後世聞之警。
維菊本甚微，在昔曾莫省。
羅生蓬蒿間，自分託地冷。
一趨騷人國，再墮淵明境。
遂同隠居者，身晦名獨耿。
何當園五畝，不覬田二頃。
秋風及春雨，採擷花與穎。
既充天隨饑，亦望南陽永。
有志未能攄，對花徒引領。
對隔壍梅贈斯遠
作者：趙蕃
朝代：宋

梅開壍邊勿渠陋，倚竹長年固成瘦。
風期喚得高人就，幾度行看仍落齅。
是花佳處絕難摹，思雖宛轉終不如。
我詩有媿渭南趙，君句自續東湖徐。
對雪有懷
作者：趙蕃
朝代：宋

頗怪風能急，還疑雨不成。
疎疎聞夜半，璀璀及天明。
安否妻子念，乖離兄弟情。
誰令負湖海，政使落蠻荆。
小園早步
作者：趙蕃
朝代：宋

今朝欣雨止，天氣漸清和。
籬落小桃破，階除馴雀多。
占方移果樹，带土數蔬科。
農務侵尋及，吾寧久卧疴。
小山
作者：趙蕃
朝代：宋

昔人評畫圖，咫尺論萬里。
公家一拳石，意趣端如此。
小釀告熟童子索覆瓶紙坼舊藁與之
作者：趙蕃
朝代：宋

太玄適足覆醤瓿，舊藁乃獲塓酒尊。
從來事有幸不幸，一笑掀髯誰與論。
小重山
作者：趙蕃
朝代：宋

何地無溪祗欠人。有翁年八十，住其濱。直鉤元不事絲緡。優遊爾，聊以遂吾身。陶令賦歸辰。未嘗輕出入，犯風塵。江洲太守獨情親。廬山醉，誰主復誰賓。
尹丈少稷舊作借竹軒詩數首如雨重時驚入屋梢風微亦得聽蕭騷之句尤爲警拔雨中看竹因用其語作兩絕句·其一
作者：趙蕃
朝代：宋

山居面面皆脩竹，雨重時驚入屋梢。
坐誦方齋舊詩句，人間那有續絃膠。
尹丈少稷舊作借竹軒詩數首如雨重時驚入屋梢風微亦得聽蕭騷之句尤爲警拔雨中看竹因用其語作兩絕句·其二
作者：趙蕃
朝代：宋

離立何妨出屋高，風微亦得聽蕭騷。
南山昨夜新雷起，行有橫鞭破土膏。
屢遺公擇書且寄以詩皆未得報成父弟書云公擇欲過予再寄
作者：趙蕃
朝代：宋

與君相從不知樂，別去懸知頓牢落。
一旬兩詩三附書，底事來音向人邈。
知君去住良關意，養節忍窮非失計。
如君豈得終布衣，會有高名耀斯世。
我居正在千山底，落葉填門吹不起。
薄醪縱有不敢醉，留待君來相料理。
惠然過我今其時，籬下菊香驚早衰。
南山石老有梅樹，要君分韻共哦詩。
山中四絕句·其一
作者：趙蕃
朝代：宋

桃源政自人間世，山故蒼蒼水故流。
不是幔亭張席地，卒然風雨卷山頭。
山中四絕句·其三
作者：趙蕃
朝代：宋

武夷仙伯定能詩，解賞仙人張湛詞。
更誦人間可哀曲，飄飄亦復動人思。
山中四絕句·其二
作者：趙蕃
朝代：宋

去年徂暑桃源過，今歲秋高到武夷。
不遇名山一來訪，篋中寧有此山詩。
山中四絕句·其四
作者：趙蕃
朝代：宋

欲訪武夷毛洞竹，路窮九曲更山深。
道人知我衰無力，乞與一枝酬素心。
山花有所謂繞繭漆者蓋繰絲藉此以取頭耳
作者：趙蕃
朝代：宋

樹樹山礬落，枝枝繞繭開。
論香寧敢輩，取用實能皆。
白屋珍姚魏，朱門賤草萊。
勿嫌卑薄域，解産棟梁才。
山行
作者：趙蕃
朝代：宋

晨起雨間雪，晚行風送晴。
梅殘冰玉瘦，林遠畫圖呈。
賈客嗟長路，農夫樂早耕。
余懷獨無累，徙倚待詩成。
山行見月作·其一
作者：趙蕃
朝代：宋

有風肅然，落於樹巔。
使我沈痾，不藥而痊。
山行見月作·其三
作者：趙蕃
朝代：宋

東坡老翁，有言莫酬。
凉天佳月，即爲中秋。
山行見月作·其二
作者：趙蕃
朝代：宋

意行何之，陟此雲嶺。
如夢而覺，如昏而醒。
山行見月作·其四
作者：趙蕃
朝代：宋

恨我無酒，負爾一醉。
酌茲寒泉，兀爾忘睡。
山行見野櫻桃花
作者：趙蕃
朝代：宋

徐行歷歷轉深豅，人意何如鳥語同。
山路梅花渾掃迹，春風盡屬野櫻紅。
峽江舟中懷徐審知
作者：趙蕃
朝代：宋

峽江江上曉乘風，人語雞聲宿霧中。
自入江西此差勝，有如吾子乃無同。
未憐終歲數行役，可料此生長困窮。
獨是嗜詩餘習在，聳肩搔髮願求工。
崑山兄惠筆頗佳謝之并呈克齋舅二首·其一
作者：趙蕃
朝代：宋

吾舅書名早並詩，我兄名譽稱家兒。
異時大小歐陽體，肯道外人那得知。
崑山兄惠筆頗佳謝之并呈克齋舅二首·其二
作者：趙蕃
朝代：宋

殷勤雙筆肯輕投，識面端能解所由。
自笑真成似羅趙，流稱安得並何劉。
嶺路惡甚問章聖寺蓋欲投宿也書寄周袁州
作者：趙蕃
朝代：宋

舉頭易見天邊日，屬目難逢山下村。
行盡土麤仍石惡，望窮雨黑與雲昏。
此身何可數茲役，薄宦有誰能見存。
章聖明朝還曲覩，信知緣契在空門。
己亥十月送成父弟絜兩戶幼累歸玉山五首·其一
作者：趙蕃
朝代：宋

已辦知津送去舟，重臨快閣亦悠悠。
黄知橘柚江行好，此去況經龍霧洲。
己亥十月送成父弟絜兩戶幼累歸玉山五首·其三
作者：趙蕃
朝代：宋

造物知君時欲進，江山佳處遣頻回。
霜風日夜摧摇落，面目端須見本來。
己亥十月送成父弟絜兩戶幼累歸玉山五首·其二
作者：趙蕃
朝代：宋

去歲歸營丘嫂葬，今年那復以家行。
挽鬚無用祇嗔喝，念我只兒同短檠。
己亥十月送成父弟絜兩戶幼累歸玉山五首·其五
作者：趙蕃
朝代：宋

十月江行多北風，打頭不用怨天公。
清音堂下換船處，想見掛帆灘已空。
己亥十月送成父弟絜兩戶幼累歸玉山五首·其四
作者：趙蕃
朝代：宋

誤身何必歎儒冠，粗糲須甘苜蓿盤。
瓜地可耕歸獨負，未應真坐縛微官。
已晴復陰
作者：趙蕃
朝代：宋

雲去疑收雨，雲來復作陰。
已聞崩澗壑，何止暗園林。
蛙鬭怒何事，鳩鳴非好音。
農心殊閔閔，病體更岑岑。
巴丘驛晚題二首·其一
作者：趙蕃
朝代：宋

水驛聊容借，官曹少逭勞。
關門對風雨，策杖看波濤。
浩浩心疑壯，悠悠首遽搔。
忽來雙白鷺，佇立久江臯。
巴丘驛晚題二首·其二
作者：趙蕃
朝代：宋

戰伐求三國，覊縻自五溪。
歸飛慕鴻鴈，沿戲狎鳧鷖。
酒以忘憂酌，詩因訪古題。
是身真老矣，南北更東西。
帖俞王諸君求筆
作者：趙蕃
朝代：宋

顔公筆法有家法，豪錐料得皆千金。
聞道分張遍親友，可能乞我助呻吟。
帖永新韓主簿
作者：趙蕃
朝代：宋

韓君惠我涪翁帖，三世風流不在茲。
諸老當年會臨汝，更須多有未傳詩。
帖耆英
作者：趙蕃
朝代：宋

朝來霰雪遽如許，忍凍髯曾應屢哦。
急送餠芽并致炭，助君灰裏撥陰何。
師契約看白蓮
作者：趙蕃
朝代：宋

勿陋盆爲沼，能生徑尺蓮。
乍開冰刻鏤，欲謝羽蹁躚。
得意疑來鷺，凌波欲問仙。
平生苕霅興，擬借葉爲船。
席上奉呈教授歐陽丈時併餞戴兄故其中及之
作者：趙蕃
朝代：宋

良由姿不敏，所以須朋友。
朋友多得人，不忍相瑕垢。
萬安初經過，渝水重邂逅。
君今分教來，我政官曹守。
何期逃虛中，乃值平生舊。
蠻山雖云荒，蠻水亦頗秀。
功名漢將餘，草木騷人後。
春園縱芳歇，夏屋屬陰茂。
官池荷卷舒，野寺泉波驟。
追隨方自茲，留落復何有。
合者故慰心，離者頻回首。
聊歌五字詩，以侑一杯酒。
常山道中·其一
作者：趙蕃
朝代：宋

桃李成陰麥有花，筍輿咿啞我還家。
謬恭莫望臨邛令，雨後東陵宜種瓜。
常山道中·其二
作者：趙蕃
朝代：宋

烟雨濛濛鷄犬聲，道長人寂掩柴荆。
漫山桃李渾無數，歸近何妨細作程。
常山道中二首·其一
作者：趙蕃
朝代：宋

發軔茅檐雨，營炊野店煙。
春晴不難解，客恨自多牽。
麥浪摇成湧，梅飛去若仙。
畫中端有句，詩裏亦安禪。
常山道中二首·其二
作者：趙蕃
朝代：宋

晨征陰霧合，晚泊霽光新。
聞鼓初非社，逢耕政及春。
嗟余寄徑客，羨爾受廛人。
有債成詩瘦，無錢罷飲醇。
常州先生以太守入對五首·其一
作者：趙蕃
朝代：宋

皇皇幾甸符，郁郁容臺禮。
固殊彼奏召，有待今沃啟。
上能格君心，次可裨國體。
俗吏急簿書，細務紛鹽米。
常州先生以太守入對五首·其三
作者：趙蕃
朝代：宋

一州固匪輕，四海豈不重。
與其事扶疎，孰若深培壅。
驥不取德稱，馬多求駕泛。
偉哉底柱功，障彼百川洶。
常州先生以太守入對五首·其二
作者：趙蕃
朝代：宋

爭觀蘇翰林，未識李北海。
獨能親話言，異彼想風采。
徬徨計拍馬，留滯搴蘭茝。
匹馬候南還，輕舟即東匯。
常州先生以太守入對五首·其五
作者：趙蕃
朝代：宋

姑蘇訪虎丘，西庵作清遊。
能談著書人，老僧非黑頭。
義興望荆溪，景坡亦前脩。
不能乘桴者，滄波沒白鷗。
常州先生以太守入對五首·其四
作者：趙蕃
朝代：宋

青氈非舊物，喬木豈故國。
家傳墨莊書，人嗣文靖德。
欲知治興衰，是繫道滋熄。
愚獨愧衣冠，身宜親稼穡。
平江尋吳恭叔不獲
作者：趙蕃
朝代：宋

皋橋在何許，往者郊送翱。
我行姑蘇城，半日空週遭。
惟君昔我契，義不減同袍。
珠林一杯酒，明朝隔江濤。
年來尺書絕，目斷飛鴻高。
我今換一官，五溪當不毛。
君行官王都，雜遝從英髦。
城中十萬戶，歷問無乃勞。
茲焉失一見，使我心忉忉。
平沙落鴈
作者：趙蕃
朝代：宋

叢叢水邊蘆，鴈鴈灘頭泊。
我不解丹青，小詩亦可貌。
幽居
作者：趙蕃
朝代：宋

窗前亦何有，有槐儼而長。
植之自誰歟，花開幾經黄。
那知窗中人，不作昔日忙。
但戀六月蔭，超然傲羲皇。
幽居即事八首·其一
作者：趙蕃
朝代：宋

遊絲落花春盡，綠葉青陰夏來。
雨潤苔錢更積，風清竹戶頻開。
幽居即事八首·其七
作者：趙蕃
朝代：宋

雨壓藤架半倒，草荒支徑新鉏。
尚有詩翁入社，未妨俗子回車。
幽居即事八首·其三
作者：趙蕃
朝代：宋

枵腹搜詩甚苦，睡眼看山若無。
得飽徑成嘲弄，稍醒便欲追摹。
幽居即事八首·其二
作者：趙蕃
朝代：宋

筍迸階石欲落，樹成窗影疑深。
未能作有畫句，聊且弄無絃琴。
幽居即事八首·其五
作者：趙蕃
朝代：宋

月皎白髮可數，冷風病骨難支。
何許林中肉醉，誰家世上錢癡。
幽居即事八首·其八
作者：趙蕃
朝代：宋

及此風收雨止，坐看月缺雲移。
未辦敲門賒酒，何妨覓紙題詩。
幽居即事八首·其六
作者：趙蕃
朝代：宋

世事不關幽事，睡魔可伏詩魔。
隠几灰心南郭，無言示病維摩。
幽居即事八首·其四
作者：趙蕃
朝代：宋

空山百族鳴禽，靜聽無非好音。
何止勝俗人語，便可罷無絃琴。
幽居多暇風雨兼旬山色菁葱禽聲在樹顧而樂之因賦此
作者：趙蕃
朝代：宋

林雪乾留凍，巘雲行带昏。
幽人貪熟睡，簷鵲故多言。
宿潤微侵屨，晨光漸滿軒。
倦能行竹逕，閑且灌蘭盆。
幽蘭坡
作者：趙蕃
朝代：宋

斗坡能曲折，亂石故崢嶸。
篁竹幾成蔽，幽蘭何處生。
廣平寺次孫子肅壁間韻
作者：趙蕃
朝代：宋

野寺夙所歷，山程行苦賒。
桂榮秋賸馥，蓬勃旱吹沙。
徙倚俄成久，飛騰已向斜。
異時如問隠，此地亦吾家。
廣文先生送詩方思所以報之而未得忽鸝落庭樹殆天與此韻也李君在傍知狀
作者：趙蕃
朝代：宋

君亭摇鷺羽，我樹下鸝黄。
政爾無何境，能來底處鄉。
搜尋疑日短，吟諷喜風長。
獨愧非韓敵，聯詩效納凉。
建康回使寄范帥從求詩帖許而未至
作者：趙蕃
朝代：宋

作意投公好賦詩，無鹽竟自突西施。
生憎逼仄饑寒態，不盡從容質問時。
已辦過江還敗興，要期重謁愧無辭。
夜光明月雖防暗，白日青天不碍知。
建德道間
作者：趙蕃
朝代：宋

婦並蠶筐候蠶浴，兒眠牛背趁牛行。
要知比屋俱無事，看取人家盡樂生。
麥畦就熟黄雲委，秧壠初齊綠浪生。
快活收聲聞布穀，可憐鳥語近人情。
廿二日題水南寺壁
作者：趙蕃
朝代：宋

落花飛蝶兩翾翾，二月清明雨後天。
白酒一杯成坐睡，宿寒猶在未除綿。
弄月亭
作者：趙蕃
朝代：宋

明月故在天，何自墮此水。
倘匪騎鯨人，孰能相料理。
弋陽道中
作者：趙蕃
朝代：宋

霜風不成霜，雨雲復爲雨。
溪山誰舊遊，草樹得新趨。
蓬窗遞明暗，客枕隨仰俯。
老子政哦詩，諸兒貪賦芋。
弋陽陸行
作者：趙蕃
朝代：宋

細雨濕籃輿，渺渺穿翠楚。
林園知秋近，已作西風語。
昨朝汗浹背，今晨冷侵膂。
感慨悟乘除，人生幾寒暑。
張以詩卷來再用韵謝之
作者：趙蕃
朝代：宋

絕歎風流不可追，頼聞難弟更能詩。
半生求識終無遇，一見於今已後期。
昔在蠻荆孰疆理，後來秦漢始津涯。
征南政欲圖經借，把卷如同禹穴窺。
張伯永和詩以僕送筍減于常年復用韻以調一笑·其一
作者：趙蕃
朝代：宋

竹薄方思漸補鋤，筍時可得盡驅除。
此生已負管城債，計且不悛真箇疎。
張伯永和詩以僕送筍減于常年復用韻以調一笑·其二
作者：趙蕃
朝代：宋

八珍既飽思持去，借問何如一臠嘗。
筍例減常猶費說，可堪餘事極更張。
張伯永折梅走筆謝之
作者：趙蕃
朝代：宋

歲晚梅花未經眼，自嗟枉作近南官。
忽來數朵驚初識，已是先生覓句殘。
張伯永簡來云雪欲作而酒適熟尉又過之要余同集
作者：趙蕃
朝代：宋

久旱疑爲瘴，晚風生許寒。
梅花逾孤厲，人意絕荒殘。
漉酒能呼我，知公故解歡。
平明如雪滿，快閣上危欄。
張信州禱晴輒應以詩賀之
作者：趙蕃
朝代：宋

舍東舍西繰車鳴，陂南陂北秧壠平。
共期今年好春事，自茲無苦惟須晴。
如何忽作十日雨，農夫輟耕病紅女。
爾曹惴惴何足云，忍使憂形使君慮。
人言水旱有常數，豐凶不假祈禳助。
那知使君爲民爾，一念未萌神固許。
朝來風色端何祥，溪流復故山屏張。
欣然此屋盡和氣，使君之賜真無央。
張因叔尉曹借示贛陳丞擇之文編以長句還之
作者：趙蕃
朝代：宋

子昂高蹈固家風，詩到後山仍更工。
何事棲遲猶五斗，向來推許漫諸公。
平生但記逢人說，一洗真成凡馬空。
今日宦遊得此士，知君不類溧陽窮。
張帥置酒環波觴孫會之簽判嚴造道主簿及蕃作絕句呈二君
作者：趙蕃
朝代：宋

炎蒸三伏有無中，十里荷花四面風。
嚴瀨蘇門兩奇侶，一尊共德使君公。
張次律見招欲同一詩人飲既見乃新定遠令劉旦元贊也詰朝與之別別後寄之併寄次律
作者：趙蕃
朝代：宋

張侯呼我飲，云欲醉詩人。
我媿野無格，君能高出塵。
句中真有畫，筆下信如神。
不待平生識，由來一語親。
衆皆嫌坦率，意獨取天真。
頗恨匆匆別，殊乖款款陳。
王官欣舊轍，蠻語昧初詢。
起此窮途哭，端非傾蓋新。
度江風吼夕，發軔雪飛晨。
行路嗟離闊，題詩報苦辛。
張涪州出詩數軸皆紀用兵以來時事有感借其韵
作者：趙蕃
朝代：宋

感時賦詠屬英游，又向涪江說去秋。
兵甲未休須壯士，閭閻乃敢問封侯。
頻年青坂陳陶恨，到處陽春白雪留。
誰道東歸窮徹骨，驪書落落照書舟。
張王臣貺詩詰朝遂行次韻寄之
作者：趙蕃
朝代：宋

書貴在瘦硬，詩須成管絃。
典刑君尚有，老至我加年。
早作諸侯客，遠勞從事賢。
見來元不款，別去忽何邊。
張王臣載酒約同過梁和仲既以風雨大作舉杯相屬而止偶成四韻呈和仲
作者：趙蕃
朝代：宋

祇疑寒食無風雨，不料今晨頓如許。
縱然風雨敢怨尤，留得佳人駐南浦。
佳人雖駐亦何爲，杯酒竟成孤晤語。
巴陵他日記同曾，君歎淹留我羈旅。
彥博周伯休來
作者：趙蕃
朝代：宋

剝啄能來兩玉人，飯蔬糜粟共吾貧。
更欣兩子知人意，爲作蕭蕭破暑新。
彥博許見過不至
作者：趙蕃
朝代：宋

高軒數許過三徑，日云暮矣殊未來。
湯熨病人狂欲走，戲作冷語成優俳。
欻思官池頗空闃，況有水花明晚色。
人間虺虺方蚊雷，植杖裴回須月出。
往時
作者：趙蕃
朝代：宋

往時聽說嚴州水，試向經行覓舊痕。
尚有浮槎棲古木，可憐萬壑勢并吞。
待成父不至
作者：趙蕃
朝代：宋

晚日下前村，呼兒候蓽門。
屢驚鄰犬吠，頻問路人言。
準擬繙詩卷，經營置酒尊。
此懷無與共，愁坐虱空捫。
待斯遠不至
作者：趙蕃
朝代：宋

靈溪寺下靈溪渡，跋馬欲前還又回。
準擬故人能會宿，不知何事不成來。
徐丈大雅有詩贈子暢尉曹用韻呈子暢兼柬徐丈
作者：趙蕃
朝代：宋

謝子姿野鶴，聳然常自昂。
貪留故人飯，忘踏板橋霜。
舉世謬爲敬，從吾醒亦狂。
交遊有徐庶，頭白尚東牆。
徐君季純常德教授廨中名一室曰如舟取東坡爲宛丘詩而云也過之欲爲賦詩意到輒書故不免雜出君居龍游故有盈川之句詩臞云者盖初未識而爲簿公曾元之所言也凡五首·其一
作者：趙蕃
朝代：宋

知君雅趣在滄洲，游戲名齋亦以舟。
舊識盈川川上路，幾時乘月下嚴州。
徐君季純常德教授廨中名一室曰如舟取東坡爲宛丘詩而云也過之欲爲賦詩意到輒書故不免雜出君居龍游故有盈川之句詩臞云者盖初未識而爲簿公曾元之所言也凡五首·其三
作者：趙蕃
朝代：宋

莫嫌學舍小如舟，容得平南酒拍浮。
試問夢爲蝴蝶去，何如萬里沒輕鷗。
徐君季純常德教授廨中名一室曰如舟取東坡爲宛丘詩而云也過之欲爲賦詩意到輒書故不免雜出君居龍游故有盈川之句詩臞云者盖初未識而爲簿公曾元之所言也凡五首·其二
作者：趙蕃
朝代：宋

我本江湖一釣竿，直鈎不幸得魚難。
雖然尚有扁舟念，一到君齋作是觀。
徐君季純常德教授廨中名一室曰如舟取東坡爲宛丘詩而云也過之欲爲賦詩意到輒書故不免雜出君居龍游故有盈川之句詩臞云者盖初未識而爲簿公曾元之所言也凡五首·其五
作者：趙蕃
朝代：宋

滿面風埃霜鬢鬚，何如相識謂詩臞。
君行學省得佳士，我乃烟波稱釣徒。
徐君季純常德教授廨中名一室曰如舟取東坡爲宛丘詩而云也過之欲爲賦詩意到輒書故不免雜出君居龍游故有盈川之句詩臞云者盖初未識而爲簿公曾元之所言也凡五首·其四
作者：趙蕃
朝代：宋

欲爲如舟一賦詩，如舟無楫更無維。
泛乎不繫知何處，當有長風破浪時。
徐審知置酒會者三人以爲此春酒以介眉壽分韵作詩蕃得介眉字二首·其一
作者：趙蕃
朝代：宋

紛紛春來華，渺渺動行邁。
浮川向吳會，走陸轉江介。
酒勤三釂爵，禮重百其拜。
既慰推遷悲，亦勞驅馳債。
徐審知置酒會者三人以爲此春酒以介眉壽分韵作詩蕃得介眉字二首·其二
作者：趙蕃
朝代：宋

餓死因細腰，半額由廣眉。
是知風化速，有類形影移。
時人走功名，我輩陳詩書。
雖病勿是疚，雖貧勿自悲。
徐提幹爲沈運使種竹於上饒新居昭禮有詩蕃同作
作者：趙蕃
朝代：宋

玉谿佳山水，不減閬州南。
新居助幽深，所欠萬竹參。
徐郎亦好事，知公幽趣耽。
過溪買龍雛，雲根破烟嵐。
地形擇便宜，土壤泉亦甘。
春雷一番筍，要戒園翁饞。
鄰里約來往，要須開徑三。
風月無常主，平分未爲貪。
定有王子猷，造門不輿藍。
嘯詠忘主賓，用意端不凡。
政爾功名迫，此事未易譚。
待公幅巾歸，我亦脫青衫。
得友人俞玉汝書云客遊建業月嘗能致錢十萬時方客溧陽感假尉事作詩寄玉汝
作者：趙蕃
朝代：宋

士有孟東野，薦乃韓退之。
五十纔一尉，俸錢仍半支。
嗟予亦蹇者，白髮方糟醨。
因聲謝吾友，十萬亦多爲。
得周畏知書病久不報以詩寄之
作者：趙蕃
朝代：宋

莫道寒溫祇素書，也於朋友見親疎。
自從一反南昌役，無復能安古寺居。
憔悴直爲人所棄，殷勤獨肯問何如。
缺然不報非緣懶，瘧癘經秋未掃除。
得山中訊
作者：趙蕃
朝代：宋

忽枉山中訊，新篁長舊竿。
風神渴瀟灑，消息報平安。
昔已開三徑，歸何病一簞。
借居寧自逸，理橐不應難。
得晴欲過江訪梅已忽病作天亦復陰悵然有賦
作者：趙蕃
朝代：宋

立春數日間，梅花未多睹。
書窗有折枝，每浸則微吐。
殘編宵未眠，卯酒朝自舉。
時聞遞幽香，似接譚妙語。
林園何人家，厥地非容與。
曾知將軍祠，老木瞰江滸。
時中幾及之，欲往遭雪阻。
莫要居士麯，但費先生楮。
前朝得霜霽，决意喚鳴樐。
肩輿已出門，邂逅謁吾侶。
忽焉頭岑岑，歸卧更侵膂。
或者瘧爲祟，又意瘴莫禦。
杯鐺且棄置，藥餌事煎煮。
豈唯病獨然，陰雲重彌宇。
羲之嗜山水，誓墓不自許。
涪翁訪岑公，亦歎連朝雨。
世人肆貪求，妄意輒簪組。
寧知一笑適，亦自有從拒。
天雲會當開，我病亦應愈。
但恐梅之花，蹁躚如化羽。
得蕙數本有懷斯遠二首·其一
作者：趙蕃
朝代：宋

幽蘭一收馨，餘卉無足睨。
今晨採樵子，貽我以數蕙。
風氣固王謝，兄弟猶魯衛。
雨合打窗深，於余真得計。
得蕙數本有懷斯遠二首·其二
作者：趙蕃
朝代：宋

酒熱無共酌，詩成欠同哦。
况此春旦莫，忽來蕙成窠。
樵蘇尚知貴，採掘能異科。
安得同心人，與之酣且歌。
得邢廣聲書且索近詩走筆報之
作者：趙蕃
朝代：宋

春來日日雨兼風，朝暮昏昏抵夢中。
村巷忽聞喧吠犬，遠書何自落征鴻。
殷勤每辱寒溫問，邂逅幾思言笑同。
曲逆不侯繇計拙，相如遊倦欠詞工。
徙居祖印寺
作者：趙蕃
朝代：宋

十載依脩竹，今秋始一辭。
琴書與俱載，風月故長隨。
四海均爲寓，旁觀莫浪疑。
全家肯同住，未媿鹿門期。
從俞少孟覓橘
作者：趙蕃
朝代：宋

憶昔爲農近石田，年年爲橘走霜天。
大踰三寸曾何直，裁得開元斗米錢。
從元衡借廬山記偶成三首·其一
作者：趙蕃
朝代：宋

吾家昔住匡廬北，少小未能知看山。
南北東西今老矣，欲從圖籍見班班。
從元衡借廬山記偶成三首·其三
作者：趙蕃
朝代：宋

山南山北富深幽，羽服方袍占上頭。
吾道纔餘白鹿洞，寂寥幾載有新修。
從元衡借廬山記偶成三首·其二
作者：趙蕃
朝代：宋

要爲冷語豁心胸，孰若相羊澗谷中。
試把遺編一開讀，恍疑澗谷爲鳴風。
從孫一昆仲求毗陵筆
作者：趙蕃
朝代：宋

宣城死諸葛，管城不中書。
我無操舟長，顧病河流紆。
朝來罷茶甌，閑詩念追摹。
毛錐不勝任，一戰驚摧車。
孫郎吳中回，此物富有餘。
自云得祕法，蠹口絕覬覦。
君今英妙年，賦成似相如。
自宜給筆札，奏技承明廬。
非如寒窗人，章句分錙銖。
多貯竟胡爲，何妨稍遺余。
從徐處士乞梅二首·其一
作者：趙蕃
朝代：宋

江南處士楊無咎，疇昔最工梅寫真。
聞道徐郎得其妙，何妨乞我一枝春。
從徐處士乞梅二首·其二
作者：趙蕃
朝代：宋

我居舊植千竿竹，賸欲栽梅苦未成。
要寫橫斜須老手，是君頭白眼猶明。
從李崇道覓潘衡墨四首·其一
作者：趙蕃
朝代：宋

人言潘谷久騰空，衡也崎嶇隠墨中。
谷見坡詩衡用訣，了知真是一家風。
從李崇道覓潘衡墨四首·其三
作者：趙蕃
朝代：宋

丈夫久弭江西節，聞道諸侯尚掃門。
篋有玄圭肯分似，從今默默面稱冤。
從李崇道覓潘衡墨四首·其二
作者：趙蕃
朝代：宋

眼寒不識黟川李，相好長迷大禹圭。
見說潘郎親有女，獨能傳業向深閨。
從李崇道覓潘衡墨四首·其四
作者：趙蕃
朝代：宋

識字才能項籍欺，竈煤研瓦分甘之。
如何乞索忘唐突，擬賦江南鶴膝枝。
從歐陽全真借觀陳擇之蜀中詩題其後
作者：趙蕃
朝代：宋

書去方懷蜀道長，寄書未達忽傳亡。
那知今夕辰陽郡，灑淚殘詩十數章。
從潘丈求字二首·其一
作者：趙蕃
朝代：宋

束髮學書今白頭，腕中無力合休休。
規模尚欲從公乞，翰墨于今第一流。
從潘丈求字二首·其二
作者：趙蕃
朝代：宋

摩挲石刻嘆微茫，孰若汗青移硬黄。
几浄窗明肯游戲，千金便當橐中裝。
從王彥博覓洞庭柑三首·其一
作者：趙蕃
朝代：宋

扁舟幾泊洞庭霜，曾見連林橘柚黄。
祇道陋邦無此物，那知種樹有諸王。
從王彥博覓洞庭柑三首·其三
作者：趙蕃
朝代：宋

聞道居家近橘坡，青黄遥想問疎籬。
可能乞我數包否，仍寄韋郎七字詩。
從王彥博覓洞庭柑三首·其二
作者：趙蕃
朝代：宋

踰淮爲枳信堪奴，珍植何分楚與吳。
不但居家有遺帖，釀成賦辱長公蘇。
從禮折花携具見過且賦二詩·其一
作者：趙蕃
朝代：宋

出門政覺病軀難，已分春風負牡丹。
送花載酒能俱至，愧爾交情殊未闌。
從禮折花携具見過且賦二詩·其二
作者：趙蕃
朝代：宋

花好千金未當價，只宜屏隠繡芙蓉。
調笑頗似年少日，妄心今已退重重。
從禮載酒要余及明叔遊合普六首·其一
作者：趙蕃
朝代：宋

此君佳處是長身，靜遶吟行要日親。
何事當前遽安障，未能忘俗遂忘真。
從禮載酒要余及明叔遊合普六首·其三
作者：趙蕃
朝代：宋

兒曹謾作看花忙，我輩看山興更長。
敗意幸賒鳧鴈集，少須落日下牛羊。
從禮載酒要余及明叔遊合普六首·其二
作者：趙蕃
朝代：宋

花開無計杜遊人，未若栽松遠世塵。
莫問何年棟梁用，也勝開落總由春。
從禮載酒要余及明叔遊合普六首·其五
作者：趙蕃
朝代：宋

一軒高竹似高人，鳥雀馴除不動塵。
首夏清和故應好，可須載酒祇尋春。
從禮載酒要余及明叔遊合普六首·其六
作者：趙蕃
朝代：宋

宦忙未抵作詩忙，九十春光自短長。
三徑可歸誰是伴，若人風節慕求羊。
從禮載酒要余及明叔遊合普六首·其四
作者：趙蕃
朝代：宋

塵埃老矣未收身，每對山林强自親。
詩縱滿囊慙李賀，筆雖成冢媿藏真。
從莫萬安覓柑子并以玉山沙藥合寄之六言三首·其一
作者：趙蕃
朝代：宋

憶過萬安連郭，家家碧樹團欒。
想見如今霜後，摘來可口甘酸。
從莫萬安覓柑子并以玉山沙藥合寄之六言三首·其三
作者：趙蕃
朝代：宋

世態多隨燥濕，物情大費隄防。
遺以藥筒如截，取其勿敗甘香。
從莫萬安覓柑子并以玉山沙藥合寄之六言三首·其二
作者：趙蕃
朝代：宋

我識令君人物，傳柑合侍清都。
寂寞當思林下，有時病渴猶須。
從蕭君來茶二首·其一
作者：趙蕃
朝代：宋

園官闕菜猶形諷，年例求茶可欠詩。
爲報蕭郎勿多怪，已令汲澗拾松枝。
從蕭君來茶二首·其二
作者：趙蕃
朝代：宋

舊傳漢殿三眠柳，燒燭仍聞照海棠。
草木困春人可奈，政煩茗椀爲禁當。
從蕭秀才求茶二首·其一
作者：趙蕃
朝代：宋

丁蔡紛紛競寵加，底如好事玉溪家。
至今有子能傳業，不待茶精句亦佳。
從蕭秀才求茶二首·其二
作者：趙蕃
朝代：宋

磊落真同席上珍，憶蒙况我意殊真。
今年尚許分張否，試遣詩筒告及春。
從趙崇道求蜀紙五首·其一
作者：趙蕃
朝代：宋

紫巖黟歙畧相同，小字緘題寄子公。
縱使分沾能到我，質麤肉緩不堪攻。
從趙崇道求蜀紙五首·其三
作者：趙蕃
朝代：宋

人僞區區信日窮，楮藤苔竹互爭雄。
自從蜀紙東南見，凡馬真成一洗空。
從趙崇道求蜀紙五首·其二
作者：趙蕃
朝代：宋

舊聞黄雀走頭顱，近歲清江亦與俱。
舒卷定憐無尺枉，敷陳盡可見臣愚。
從趙崇道求蜀紙五首·其五
作者：趙蕃
朝代：宋

病起猶餘覓句勤，要題柿葉厭繽紛。
陟釐盡付五十萬，今代誰爲王右軍。
從趙崇道求蜀紙五首·其四
作者：趙蕃
朝代：宋

麻紙敷腴色勝銀，冷金凝滑倍精神。
自餘族類猶多有，王謝名家總絕人。
從趙常德覓鼎帖
作者：趙蕃
朝代：宋

宇法微芒久失真，時聞鼎帖尚精神。
小詩試向鈴齋乞，近舍遠求公勿嗔。
從鄭秀才覓菊二首·其一
作者：趙蕃
朝代：宋

好事風流有鄭莊，買園栽菊待重陽。
儻能憐我耽佳句，爲遣秋根到草堂。
從鄭秀才覓菊二首·其二
作者：趙蕃
朝代：宋

漫從僧舍移甘菊，清蘂重陽摘未堪。
徑欲過君籬下看，二兒端可爲輿籃。
復次韻呈沅陵諸丈并懷在伯二首·其一
作者：趙蕃
朝代：宋

逸興猶鷗白，殘驅異犢黄。
青衫漫蠻府，黄帽合鱸鄉。
既自老將至，何由心甚長。
倘能藏斗酒，未暇博西凉。
復次韻呈沅陵諸丈并懷在伯二首·其二
作者：趙蕃
朝代：宋

佳詩如雋永，餘論敢雌黄。
幸甚官同府，懷哉居擇鄉。
江湖身固遠，風月興何長。
勿作湘纍弔，行賡殿閣凉。
復遊東湖題盧石
作者：趙蕃
朝代：宋

雲中不改蒼蒼色，春後寧同濯濯姿。
欲爲渠儂下轉語，筆無潮力强題詩。
微雨三首·其一
作者：趙蕃
朝代：宋

雨絲情脈脈，雨點淚浪浪。
無處堪回首，如何不斷腸。
微雨三首·其三
作者：趙蕃
朝代：宋

雲深不見山，雨密還遮樹。
相見說相思，相思說何處。
微雨三首·其二
作者：趙蕃
朝代：宋

大雨若盆傾，小雨如絲亂。
盆覆幾時收，絲長何日斷。
微雪招何丞明叔飲不至
作者：趙蕃
朝代：宋

經冬不雪苦嗷嗷，快手真成一戰鏖。
坐對瓦溝成委積，直疑鬢脚共蕭騷。
解除熱惱春無瘴，寧卹芻薪價益高。
不見揚州舊詩伯，尚欣湖海獨爭豪。
微霰雪
作者：趙蕃
朝代：宋

霰落初疑集隕珠，雪飛驟覺幻成圖。
簷間隙際窺疎密，屋頂樹頭看有無。
夜度佛鐘清澗谷，曉翻漁艇舞江湖。
平生無限幽深意，付與匡牀竹火爐。
德章法曹再用銅字韻作詩爲報復用韻奉答
作者：趙蕃
朝代：宋

人窮往往咎文窮，歷數前賢半此風。
春去林園乃啼鴂，秋來牆壁自鳴蟲。
世悲工瑟如齊客，我嘆好龍多葉公。
苦節期君類松柏，根能如石幹如銅。
念欲春遊春既莫矣而在伯微恙不近杯勺作小詩代簡便呈沅陵何鄧二尉曹
作者：趙蕃
朝代：宋

屢有一杯約，况今三月來。
屬君繙藥裹，而我欠詩材。
楚塞稀紅蕊，僧坊剩綠苔。
幾時能出郭，分韻與徘徊。
悠然亭
作者：趙蕃
朝代：宋

亭能招南山，徑亦栽黄菊。
我乃願師陶，過公期託宿。
悶坐·其一
作者：趙蕃
朝代：宋

天氣欲陰還欲晴，病多愁絕兩關情。
梅花已是飄零盡，底事春風恨未平。
悶坐·其二
作者：趙蕃
朝代：宋

天氣欲晴還欲陰，强扶頭起更岑岑。
睡魔欲遣茶料理，政恐蔬腸不易禁。
悼亡
作者：趙蕃
朝代：宋

死別生難見，生離死會逢。
休憑海山信，浪覓少翁容。
春院無新跡，羅衣有舊縫。
昨朝桃李艷，今日綠陰重。
悼劉仲遠·其一
作者：趙蕃
朝代：宋

平生遠齋老，爲說惠連賢。
制行有成德，工詩稱舊聯。
幾年徒慕想，十載獲周旋。
別去吳中遠，書無雁足傳。
悼劉仲遠·其三
作者：趙蕃
朝代：宋

不念廼兄老，忍遺諸子才。
結交予最晚，聞訃亦深哀。
銘志誰爲作，松杉何地栽。
堂堂那復有，皎日竟浮埃。
悼劉仲遠·其二
作者：趙蕃
朝代：宋

朝共阿戎飯，暮同烏戍舟。
新詩蒙惠好，顧我闕賡酬。
化鶴驚何往，觀魚事已休。
音容無日見，巾屨想神游。
悼竹
作者：趙蕃
朝代：宋

此君如高人，風節常凌厲。
雖經隆冬中，正色不少替。
春今盡正月，萌蘗且次第。
天公出奇手，白晝變昏翳。
初飛佛場花，繼灑鮫人涕。
羣兒顧驚走，老眼亦睥睨。
是時凡草木，掩抑若自衛。
惟君獨傲然，略不威嚴霽。
太剛竟摧折，乃悟非善計。
追懷周旋久，於此增懔悷。
其生既冤死，其死可輕弊。
當爲殺青簡，更以色絲綴。
盡書卓行人，出入生死際。
作我座右銘，蘄能免於戾。
意釣
作者：趙蕃
朝代：宋

仲舒區中賢，談治苦吃吃。
但知羨川魚，不慮網罟密。
仁哉東坡公，遊戲亦此術。
究其廣大心，意釣真玩物。
我欲竊其語，作廬以自逸。
東西南北人，有志特未必。
相會有溪竹，竹下亭可立。
亭成乞以名，四海一明月。
愛山堂
作者：趙蕃
朝代：宋

朝從日掛鉦，暮至月吐璧。
坐得少文圖，不資康樂屐。
感懷
作者：趙蕃
朝代：宋

憶在兒童聞混融，江湖老矣再能逢。
潮音遁伏門間虎，神骨崢嶸霜後松。
粥飯蹔應隨願力，井舂終可聽吾從。
蕭灘灘上風帆發，引領白雲何處峰。
感懷
作者：趙蕃
朝代：宋

重來快閣又三月，簿領不親書得鑽。
俸奪未妨衣屢典，年侵還是歲將闌。
何當酒與伯仁對，更欲石從盧肇觀。
誰能放我聽歸去，內朝班冠長天官。
感懷二首·其一
作者：趙蕃
朝代：宋

無聞真已矣，曷不遂歸哉。
試問惠文治，何如三徑開。
人嗤曹是馬，夢覺蟻安槐。
得喪吾知已，詎須呼去來。
感懷二首·其二
作者：趙蕃
朝代：宋

佳客與凉風，俱來破藴隆。
風流自江左，材秀又湘中。
未暇嗟渠屈，端知慰我窮。
囊錢歎元叔，斗酒羨無功。
感懷五首·其一
作者：趙蕃
朝代：宋

新霜迫人寒，落葉無停枝。
長夜不得旦，四壁崩莫維。
牀根蟋蟀親，幽怨如陳辭。
感我平生心，搔頭半成絲。
感懷五首·其三
作者：趙蕃
朝代：宋

多病成早衰，憂苦相與并。
嗜書不自知，欲視忘其盲。
平生金石交，夜窗短燈檠。
幽焰吐復滅，花寒終不榮。
感懷五首·其二
作者：趙蕃
朝代：宋

木落無著葉，枯林多悲號。
饑烏不得食，拾樵護遺巢。
居人寧知悲，客子中心焦。
故里一回首，山高水迢迢。
感懷五首·其五
作者：趙蕃
朝代：宋

我生天地間，亦是天地民。
造物苦見欺，輕薄隨時人。
抱道鄙富貴，徇勢陵賤貧。
聲名自青史，骨肉終黄塵。
感懷五首·其四
作者：趙蕃
朝代：宋

短褐不禦寒，哀哉不言貧。
遠客自多感，況此霜露晨。
惋彼籬下菊，粲粲晚始新。
餘榮何足恃，枯槁同荆榛。
感梅屬周文顯二首·其一
作者：趙蕃
朝代：宋

嚴冬今日更天風，我與梅花瘦骨同。
我縱寒生猶附火，爾能孤立亂山中。
感梅屬周文顯二首·其二
作者：趙蕃
朝代：宋

玉薄冰輕不自持，可能當此惡風吹。
要知此物堅牢質，不比渠儂耎脆姿。
感歸鳥
作者：趙蕃
朝代：宋

鳥雀知既夕，相逢如擇棲。
嗟余獨何者，失侶自東西。
感鬻筍者
作者：趙蕃
朝代：宋

一寸葆萌茁，琅玕千尺姿。
園翁不知愛，採掘競刀錐。
慈利簿樂思中自沅州考試回經過見之留以小酌既以詩來次韻
作者：趙蕃
朝代：宋

飄然一舸順流東，敏捷如鴻恨不同。
爲我能留半日許，得君何翅一聯中。
頗思著句記初識，已復枉詩醉古風。
沅芷澧蘭元屬爾，既難衮衮又匆匆。
慈泉
作者：趙蕃
朝代：宋

山骨何時鑿，泉泓幾許深。
羶薌四時供，教養百年心。
派可栽蓮實，傍宜引竹林。
勿云閑草木，于以助徽音。
慶伯以二詩送別已而又辱同廣聲追送慶伯復有所賦併次韻爲答三首·其一
作者：趙蕃
朝代：宋

在昔歌詩義，嘗關治亂音。
流傳縱今體，陶寫亦吾心。
未答論交作，還賡送別吟。
識君于此道，亦復用功深。
慶伯以二詩送別已而又辱同廣聲追送慶伯復有所賦併次韻爲答三首·其三
作者：趙蕃
朝代：宋

試問爲黔郡，何如與質要。
其行既穹絕，有思只飄蕭。
但悔嶮投足，未論官折腰。
同舟故能送，折簡不勞招。
慶伯以二詩送別已而又辱同廣聲追送慶伯復有所賦併次韻爲答三首·其二
作者：趙蕃
朝代：宋

凜凜君中外，堂堂國盛明。
曾聞百年契，豈待一朝盟。
老矣我何事，勉哉君勿輕。
科名雖世業，直道是家聲。
憇汭口之秘藏院
作者：趙蕃
朝代：宋

老至渾亡舊所經，漫嗟古屋暗丹青。
庭空廢掃蒼苔長，時聽風拋柏子鈴。
憶山中梅送大聲瞻軍赴調
作者：趙蕃
朝代：宋

江南梅蕊臘前破，憶我林園疲坐卧。
君行正過玉溪邊，雪後應餘欲殘朶。
君既不飲何以酬，詩成寄我無悠悠。
得意歸來應不晚，雨肥紅綻綠陰稠。
懷伯謨
作者：趙蕃
朝代：宋

爲憶窗間句，思從物外人。
白雲空在望，青眼爲誰新。
一別已數載，再來還幾晨。
期君歸對策，過我莫嫌貧。
懷公擇且問訊成父
作者：趙蕃
朝代：宋

山雨戴溪雲，茅檐晝不分。
林花應掃地，我友況離羣。
數口饑寒累，三生翰墨勤。
因聲問吾弟，幾日定行云。
懷張丞用多字韻兼屬明叔
作者：趙蕃
朝代：宋

愁陰頗覺助煩疴，別日回頭已似多。
聯詩古亦有韓孟，共和今豈無羊何。
踏青未晚歸來約，舉白何妨醉後歌。
顧憚禮容成簡慢，願君貰我勿加訶。
懷徐審知王彥博審知之姪彥章
作者：趙蕃
朝代：宋

爲見山花發，忽思湖柳深。
當君散帙坐，著我倚樓吟。
別句漫多紙，別觴終欠斟。
光陰幾尺璧，書疏闕萬金。
病駒匪戀秣，鴻雁歸有心。
已後蘭亭集，猶能與竹林。
懷成父
作者：趙蕃
朝代：宋

曉枕占乾鵲，昏簷數濕螢。
竹風愁獨立，山雨要同聽。
懶更翻黄卷，還成倒濁瓶。
猶疑到或晚，戒勿掩柴扃。
懷成父·其一
作者：趙蕃
朝代：宋

柳黄初作一夜秋，詩瘦寧消萬古愁。
客子豈無衣褐念，飛鴻猶作稻粱謀。
早須微祿非因酒，晚願全生但守丘。
望爾不來來且去，江頭吾已具歸舟。
懷成父·其二
作者：趙蕃
朝代：宋

竹裏人家茅舍煙，竹籬崩缺澗鳴泉。
幾聲啼鳥隔林喚，兩樹桃花相對然。
古路經行斜更直，好山迎我後仍前。
蹔謀坐睡還成覺，春草池塘思惠連。
懷斯遠
作者：趙蕃
朝代：宋

前宵雨浪浪，昨夕風浩浩。
相逢固歡喜，相去復懷抱。
閒窗酒自引，敗筆詩試草。
引酒願詩成，詩成醉而倒。
懷明叔
作者：趙蕃
朝代：宋

江天買得總輸君，我亦當年作記人。
珍重平生一杯酒，又孤洲渚綠生春。
懷明叔三首·其一
作者：趙蕃
朝代：宋

結交不在早，傾蓋有餘歡。
愧比陳蕃榻，猶吾陋巷簞。
新來幾日別，無計百憂寬。
世俗輕交態，相期在歲寒。
懷明叔三首·其三
作者：趙蕃
朝代：宋

微風吹甚清，缺月照同盈。
盤礴得露坐，喧闐嫌市聲。
何勝憶玄度，底處覓彌明。
念我筠窗底，蕭然榻正橫。
懷明叔三首·其二
作者：趙蕃
朝代：宋

紛紛閲投刺，往往盡冠儒。
歲晚見松柏，火炎知碔砆。
寒廳憐我獨，玉趾頼君迂。
政爾如修竹，何能一日無。
懷明叔晚題
作者：趙蕃
朝代：宋

室暗莫遽寢，庭空成漫行。
蚊喧方夏聚，蟲咽已秋鳴。
月淡星能著，雲疏電或明。
可人非故乏，幽處莫能并。
懷昔
作者：趙蕃
朝代：宋

君不見昔日朗州刺史賢何多，考功右史名不磨。
當時豈亦爲名計，民自思之相與紀。
如何後世異於是，我自爲我民爲爾。
但憂潦浸務安居，不慮旱年當使水。
一時掘鑿恐不深，今日車戽乃無地。
常聞退之勇詞訟風伯，甫也亦欲鞭起雷公洗吳越。
我知二子屬風雷，引喻政合離騷轍。
雖然柳州蜡說義甚顯，神且逃難吏何免。
懷李商叟·其一
作者：趙蕃
朝代：宋

舊隠屏風疊，而今半在村。
作詩傳正派，對客理清言。
我埽山中屋，君開竹下軒。
風流要還往，一葉任溪喧。
懷李商叟·其二
作者：趙蕃
朝代：宋

好在半村宅，竹添桐長枝。
空餘相憶夢，不見寄來詩。
苦節君耆舊，卑官我判司。
因來貴溪水，一爲洗塵緇。
懷東園寄趙令
作者：趙蕃
朝代：宋

遶屋扶疎孟夏時，東園政好坐題詩。
水窮盡處山燒禿，歎我不知春已歸。
懷梅花及斯遠
作者：趙蕃
朝代：宋

幾思載酒更携筇，一訪梅花山崦中。
忽念去君三十里，悵然將復與誰同。
懷玉山舊遊寄王彥博徐審知·其一
作者：趙蕃
朝代：宋

南山白塔高何許，弄日摩穹相與曾。
放歌直下清溪去，落日半銜漁木燈。
懷玉山舊遊寄王彥博徐審知·其三
作者：趙蕃
朝代：宋

下湖堤上青青柳，曾爲行人繫馬鞍。
落魄還成一春事，料應飛絮也漫漫。
懷玉山舊遊寄王彥博徐審知·其二
作者：趙蕃
朝代：宋

何人作亭山半道，頗解發舒山掩藏。
幾度携筇挽君去，月高人寂尚繩牀。
懷玉山舊遊寄王彥博徐審知·其四
作者：趙蕃
朝代：宋

王郎家近石田溪，溪上行人古路迷。
王郎家苦了無事，自溝溪水灌蔬畦。
懷王彥博徐審知
作者：趙蕃
朝代：宋

遮眼文書倦，可人親友賒。
雨疎無更有，鴉斷直還斜。
兩鬢寧禁白，餘生孰可涯。
關余三作徑，愧爾五其車。
懷甘叔異曲江菴寄叔異
作者：趙蕃
朝代：宋

夢寐曲江磯，磯頭隠墅扉。
朝筇驚鷺起，暮履看漁歸。
志士泣蘭芷，高人甘蕨薇。
悵予非所事，樂爾謝塵鞿。
懷祖印
作者：趙蕃
朝代：宋

古寺僧容客寓居，客行仍許借藏書。
老無眼力書慵看，憶著竹根泉潄渠。
懷秉文
作者：趙蕃
朝代：宋

稍過湖頭路，臨流但遠林。
打篷知雨急，蕩槳覺溪深。
紅葉專秋色，青銅慨古心。
平生學詩友，兩地復離襟。
懷舊
作者：趙蕃
朝代：宋

千林猶自綠，一樹獨能紅。
午靄全收外，夕陽將墜中。
畫誰能事獨，詩我故人工。
物色凄凉甚，裴回諷詠同。
懷謝子暢
作者：趙蕃
朝代：宋

中年非畏別，我輩自情鍾。
慘澹千山雨，凄凉四壁蛩。
有詩因悶得，無酒似愁濃。
未說扶携去，猶期一再逢。
懷趙蘄州文鼎
作者：趙蕃
朝代：宋

吾州憶當南渡初，居有曾呂守則徐。
本門林下亦此渠，往往詩流非酒徒。
邇來流風頗寂寞，南池二公也不惡。
李今作舟大如斗，公更蘄春方待守。
幾宵春雨落連明，南池水滿春草生。
不知春興凡幾首，寄我因之報安否。
懷遠父斯遠成父·其一
作者：趙蕃
朝代：宋

徐郎已渡浙江潮，王子還從折簡招。
平日往還惟二士，去余何以慰亡聊。
懷遠父斯遠成父·其二
作者：趙蕃
朝代：宋

春風吹雨晝成昏，蕭寺蕭條早閉門。
坐久行人更蕭瑟，定傾老酒向何村。
懷靈山呈元衡
作者：趙蕃
朝代：宋

故人移住遠，明月掛簷遲。
誰復相過語，何從更覓詩。
白頭甘斗食，青眼望羣兒。
想見靈山閣，雲峰夏愈奇。
成父以子進釀法爲酒酒成許分貺趣之以詩併呈子進昆仲
作者：趙蕃
朝代：宋

蘇仙盡飲不滿勺，平生願求酒方略。
空山松桂不使間，必使捐糜效斟酌。
自言坐客有酣適，己雖獨醒同醉樂。
是心可以付調元，歎息鄉來湖海著。
邇來繼有孫夫子，文高飲少俱蘇若。
如何喜釀又相似，叔敖典型亂今昨。
談間快說酒中病，鏖戰如遇將軍霍。
至其妙處殆神授，后稷播種神農藥。
冬篘近撇不老泉，石室蘭溪望風却。
我時籃輿適過之，靜掃玉亭供偃薄。
呼童洗觴置我前，謂我多寡隨人各。
詎須珠玉始脩容，濡唇頓爾忘諧謔。
我云此乃酒御史，徑取橄欖充咀嚼。
庶幾正味兩相類，祛我沉痾屏無作。
我家是邦陋隨俗，白酒釀來纔宿諾。
彼人固肯號茅柴，此意豈復知京洛。
阿連聞道愈於我，換米急拋居士屩。
不勞火齊撓妻孥，要與論功上麟閣。
祇今旬月計已熟，沾溉况自有夙約。
醉鄉道路久生梗，愁城疆界思開拓。
便須健步速持似，預恐肴核窮搜索。
梅公不與俗子對，我亦竹門無鎖鑰。
但判醉倒更微吟，萬事休休還莫莫。
成父來自玉山審知有送行詩且以見及次韻
作者：趙蕃
朝代：宋

思君一夕或三起，詩卷曷從來眼裏。
驟疑笑語接秋窗，不悟江山隔吾里。
近來海內詩好誰，賤目可憐空貴耳。
謫仙既作東山稱，杜陵亦貴衡陽紙。
吾人得窮固其分，幽谷安能爭市倚。
何當與子棄茲世，卜居在在佳山水。
不同淵明田下潠，即效龜蒙耕甫里。
文成不作封禪詞，相我于耜并舉趾。
成父居於普寧寺鐘樓之下闢以爲齋舊名坎止近易榜曰發深省衡州舅氏書之僕爲賦四小詩以發深省齋爲韵·其一
作者：趙蕃
朝代：宋

瓦礫何所知，說法猶咄咄。
況此空洞中，孰能無啟發。
成父居於普寧寺鐘樓之下闢以爲齋舊名坎止近易榜曰發深省衡州舅氏書之僕爲賦四小詩以發深省齋爲韵·其三
作者：趙蕃
朝代：宋

人行冥昧中，遇坎輒自省。
聞是微妙音，安得忘所警。
成父居於普寧寺鐘樓之下闢以爲齋舊名坎止近易榜曰發深省衡州舅氏書之僕爲賦四小詩以發深省齋爲韵·其二
作者：趙蕃
朝代：宋

危岑百尺高，下有溪流深。
高深日相激，合此無盡音。
成父居於普寧寺鐘樓之下闢以爲齋舊名坎止近易榜曰發深省衡州舅氏書之僕爲賦四小詩以發深省齋爲韵·其四
作者：趙蕃
朝代：宋

我有嗜睡癖，衾枕長與偕。
晨昏要無失，曷日住君齋。
成父弟作書室於前山舉予舊名堂曰青氈以榜之其旁一窗政直瑞峰取曾大父留題之句榜曰霞牖賦詩二首·其一
作者：趙蕃
朝代：宋

土斷既已久，北人誰復論。
莫嗟前輩遠，尚有束書存。
未免文科事，猶須素業尊。
悵余今白首，寧復振吾門。
成父弟作書室於前山舉予舊名堂曰青氈以榜之其旁一窗政直瑞峰取曾大父留題之句榜曰霞牖賦詩二首·其二
作者：趙蕃
朝代：宋

避地初尚走，吾家住瑞峰。
曾門有遺刻，一代仰高蹤。
幾恨煙霞隔，忽欣窗戶逢。
眼明聊隠几，足倦免扶筇。
成父弟書來報朱先生過玉山留南山一日且有題名余不及從杖履爲恨輒成鄙句寄斯遠彥章且示成父
作者：趙蕃
朝代：宋

聞道朱夫子，南山盡日留。
經行還阻見，會合信難謀。
湛輩我無與，顔徒君好修。
題名凡幾字，好爲刻巖幽。
成父有詩懷斯遠次韻
作者：趙蕃
朝代：宋

港汊自相見，去來元一風。
無寧敢天怨，亦未决途窮。
白社明朝是，南山幾驛中。
君歸不能遠，我去若爲同。
成父期以十八日至已而爽約
作者：趙蕃
朝代：宋

已是跫然誤足音，更堪疎雨過平林。
呼燈自舉一巵酒，顛倒海濤尋破衾。
成父自太和來相看復回既別有作寄之
作者：趙蕃
朝代：宋

一馬能來破遠愁，送歸還是上扁舟。
鴒原眷眷急難義，菟裘切切將老求。
吾兒可使齊書帙，汝歸仍堪爲酒謀。
把玩餘齡無幾許，可如罝兔媿江鷗。
成父送梅一株
作者：趙蕃
朝代：宋

無竹恐人俗，無梅憂竹孤。
阿連解我意，爲致三尺株。
蒔之西窗前，青白相與扶。
梅瘦竹亦瘠，豈唯人獨癯。
終年厄貧病，藉爾得暫愉。
索酒莫計琖，瓶罄當續沽。
戲作梅花六言未就而得蘭一盆并頌之三首·其一
作者：趙蕃
朝代：宋

絕歎園林枯槁，頓驚溪谷精神。
兩鬢我終如雪，數花渠可回春。
戲作梅花六言未就而得蘭一盆并頌之三首·其三
作者：趙蕃
朝代：宋

梅句商量未穩，蘭詩擁併人來。
試問關山細雨，何如茅屋蒼苔。
戲作梅花六言未就而得蘭一盆并頌之三首·其二
作者：趙蕃
朝代：宋

死欲千秋萬歲，生須四海九州。
人裏封胡羯末，詩中沈謝曹劉。
戲呈喻叔奇丈
作者：趙蕃
朝代：宋

平生喻工部，許我詩盟與。
邇來每見每匆匆，倚頼深春間歸路。
問我自行何所去，告以吳門當小住。
問公公有故人否，爲我略營薪水助。
欣然惠我書一紙，爲我殷勤談所以。
我云素書難送汝，併復因之陳骩骳。
公言於我則厚矣，楓落吳江自爲累。
幸逃烏有一先生，猶勝東城老居士。
戲呈盧老
作者：趙蕃
朝代：宋

曉起題詩硯欲冰，折梅還却步凌兢。
不如納被蒙頭坐，坐到齋魚始一興。
戲明叔
作者：趙蕃
朝代：宋

晚食以當肉，故云巧於貧。
我云未若子陳子，掛箔爲圖能事新。
剪刀不用求諸并，海圖波濤供補紉。
我今非剪詎可坼，樹林樓閣相參陳。
君知人窮定何因，政坐百巧逢天嗔。
天之嗔人或可恕，君更白取遮四鄰。
雖然我詩聊戲君，天生萬象孰主賓。
渠如愛惜不我借，聽渠收卷藏箱巾。
承契兄昨過我於永豐山間今又相遇於鄱陽以暇日同遊薦福寺會軒蓋鼎來避之天慶觀作詩一首
作者：趙蕃
朝代：宋

君爲日邊行，過我迂道里。
我有江上役，值君亦行李。
誰云動參商，邂逅乃如此。
似非人力爲，定是天所使。
古云昔道場，門枕東湖水。
相從及休日，趨去不停軌。
參禪固未暇，作詩實先議。
要問戴叔倫，當年卜居意。
投介庵先生并寄廬陵周侍郎四首·其一
作者：趙蕃
朝代：宋

忽憶滄洲去，何心漢節持。
上書期得請，勇退復奚疑。
用舍非吾事，榮枯自彼時。
疾風勁草見，松柏歲寒知。
投介庵先生并寄廬陵周侍郎四首·其三
作者：趙蕃
朝代：宋

桐鄉曾作令，使者復乘車。
風俗因子厚，溪山要我居。
此聲聞舊矣，今日見歸歟。
祇恐功名事，毋庸遽舍諸。
投介庵先生并寄廬陵周侍郎四首·其二
作者：趙蕃
朝代：宋

貳卿辭郡日，刺史乞身年。
往事甑已墮，歸來璧顧全。
坐令頹俗振，未覺古人賢。
白鷺思高舉，琵琶有直絃。
投介庵先生并寄廬陵周侍郎四首·其四
作者：趙蕃
朝代：宋

粗識詩中趣，翻憐筆下難。
中流疑失檝，遠舉慮摧翰。
起我七十病，蘄公九轉丹。
韓豪非所敢，曾未到郊寒。
投宿廣平道上逢梅懷斯遠
作者：趙蕃
朝代：宋

驅羸度斜影，恨不與子俱。
梅花忽照眼，炯若冰玉臞。
暝投佛寺宿，憶子曾寄躅。
摩挲壁間詩，雖昏尚能讀。
投宿清福寺
作者：趙蕃
朝代：宋

落日迷墟落，林霏隔樹林。
入門疑寺近，出谷聽鐘深。
墐戶覓安寢，隔籬謀濁斟。
不眠還耿耿，百慮攪予心。
投宿湘東
作者：趙蕃
朝代：宋

霧雨雜炊烟，山巔復樹巔。
初疑但紛若，有聽忽騷然。
立馬看題壁，衝鷗喚渡船。
莫嗟饑鴈外，且及暮鴉前。
投宿聖仙寮
作者：趙蕃
朝代：宋

已慚叩戶驚莊夢，更喜置牀鄰畢甕。
新醅未熟不可嘗，舊酒雖漓聊入用。
道人深居怕賓客，老子頻年慣行役。
細聽木杪風向息，起視月沈天正黑。
投宿龍溪寺夜行迷道者久之
作者：趙蕃
朝代：宋

已辨龍溪宿，寧知鳥路迂。
林光收瑣碎，山月失須臾。
見約雖田父，歸尤自老夫。
但知尋野寺，不擬問官途。
投徐運使
作者：趙蕃
朝代：宋

白社多年井逕荒，有孫還復以詩昌。
此懷願識亦已久，茲日能來豈所望。
萸後菊前霜錯落，地長家遠客凄凉。
平生知己晦菴老，爲我談公遣座旁。
投曾原伯運使二首·其一
作者：趙蕃
朝代：宋

一自嘉禾見，于今歲幾多。
飛騰公可那，流落我如何。
舊說金能點，今成鏡失磨。
未甘終痼疾，還復向醫和。
投曾原伯運使二首·其二
作者：趙蕃
朝代：宋

遠地書郵絕，長年屬望勞。
要期親帚柄，寧憚學舟操。
媿守藩籬小，難窺牆仞高。
秋風滿天地，不廢候蟲號。
投曾秀州逢四首·其一
作者：趙蕃
朝代：宋

我向茶山得屢行，至今人說老先生。
九原不作吾安仰，宗武宗文賢弟兄。
投曾秀州逢四首·其三
作者：趙蕃
朝代：宋

有蟹無監乃樂邦，人生如意信難雙。
公才自是明堂用，寄語蚍蜉盍少降。
投曾秀州逢四首·其二
作者：趙蕃
朝代：宋

人物如公迺作州，不知誰合致公侯。
清名不與官稱等，頗解天公用意不。
投曾秀州逢四首·其四
作者：趙蕃
朝代：宋

請到江西得正宗，後來曾呂出羣雄。
大陽遺履歸何處，端欲從公一破聾。
投王饒州日勤四首·其一
作者：趙蕃
朝代：宋

福星誰遣出虛危，帝念鄱人因數饑。
試問公來若爲政，皆言吏瘠與民肥。
投王饒州日勤四首·其三
作者：趙蕃
朝代：宋

爲政懸知如治疾，豈求湯砭一時功。
但今安養無遺策，膚革充盈由本豐。
投王饒州日勤四首·其二
作者：趙蕃
朝代：宋

我行三日鄱陽路，每向居民說歲年。
蕎麥吐花勝宿麥，山田小旱熟湖田。
投王饒州日勤四首·其四
作者：趙蕃
朝代：宋

使君本是經邦手，聊爲疲民滯一方。
直道正聲誰可擬，百年文正故堂堂。
折梅贈答二首·其一
作者：趙蕃
朝代：宋

送君祇數梅花節，開到嶺梅君不回。
折得花來有重出，妾惟孤影媿粧臺。
折梅贈答二首·其二
作者：趙蕃
朝代：宋

昔人行役功名誤，嗟我何爲久未回。
落盡繁花有青子，期君煙雨上池臺。
抵南康
作者：趙蕃
朝代：宋

江天漠漠江雲濕，江波浩浩江鷗急。
二十年間幾經歷，欲論舊事俱陳迹。
舟人漁子笑且語，不知客子行路苦。
今夜解帆落星渚，典衣市酒寬久旅。
招仲威不至反辱惠梨
作者：趙蕃
朝代：宋

屢廢招呼定可人，豈嫌昏暮叩門頻。
不來醉我傾家釀，反更分渠飣坐珍。
招在伯
作者：趙蕃
朝代：宋

忽忽重陽今一月，菊花數朵見城根。
前詩有約能從否，不厭張羅幸過門。
招審知步月
作者：趙蕃
朝代：宋

三年不對溪南月，況乃哦詩向君說。
前山落雨此地雷，我自生涼人厭熱。
林梢雖復亂蟬鳴，豈不大勝蒼蠅聲。
市聲收盡浮橋寂，要子同來作細行。
招明叔
作者：趙蕃
朝代：宋

平原拙生事，數月且食粥。
蠋也巧於貧，晚食以當肉。
士窮見節義，不以富貴卜。
用志苟如此，寧有憂不足。
我生本寒士，犁鉏起窮谷。
顧惟疎野姿，動輒當忤俗。
得祿本甚微，奪去蓋聊復。
雖云出無車，定免赤其族。
在我無所念，於君果何辱。
而君終日間，惘惘形面目。
幼穉悉遣歸，不慮瓶無粟。
大兒頗類吾，藜羹甘半菽。
庭前既除草，窗外亦栽菊。
屬君早來過，束書期共讀。
招謝丈簽判出郊
作者：趙蕃
朝代：宋

桃李競芳春，晨粧故斬新。
周遭遍晴野，絡繹動遊人。
閉戶端無事，命車當及辰。
澄流带修竹，足以奉清真。
拜嚴方范祠
作者：趙蕃
朝代：宋

東都重風節，先生實啟之。
有士蓋如此，不拯家國危。
迺知大厦傾，未易一木支。
我讀黨錮傳，涕流每交頤。
往來桐江船，必拜嚴子祠。
俯誦宛陵句，仰觀文正碑。
禹稷與顔回，千載同其師。
數公固天人，可望不可追。
但願如玄英，隠居名能詩。
拜朱仲卿墓
作者：趙蕃
朝代：宋

西都何啻萬公卿，紙上空能閲姓名。
桐鄉嗇夫少吏爾，墓木梢雲獨未平。
挽余正叔
作者：趙蕃
朝代：宋

半生初未識，一見驟相親。
九曲泛舟日，紫溪沽酒晨。
我曹俱蹇薄，吾子固真醇。
竟爾縈何疾，胡爲遽沒身。
挽俞克晦丈二首·其一
作者：趙蕃
朝代：宋

憶昨陳平相，鄉閭例薦延。
蓬山渝奏墨，巖邑漫銓員。
祠館歸求志，周行數選賢。
那知終不偶，幕府遂終焉。
挽俞克晦丈二首·其二
作者：趙蕃
朝代：宋

好官堪底用，厚祿竟如何。
詩可傳家集，名能繼世科。
流風親黨競，餘慶子孫多。
挽送歸無策，凄凉謾擬歌。
挽南澗先生三首·其一
作者：趙蕃
朝代：宋

唐室文公裔，國朝桐樹家。
學探和靜藴，文嗣一門華。
尚擬咨黄髮，居成後白麻。
公身寧有憾，物論自興嗟。
挽南澗先生三首·其三
作者：趙蕃
朝代：宋

寂寞溪南路，於今忍重經。
東來待樽俎，南去哭丹青。
四裔傳碑版，誰人作誌銘。
屏山空矗矗，澗水暗泠泠。
挽南澗先生三首·其二
作者：趙蕃
朝代：宋

曾呂兼晁鄭，吾州夙所尊。
流風嗟日遠，耆舊頼公存。
見必詢詩卷，聞仍置酒樽。
從今入州府，寂寞向誰門。
挽向參議
作者：趙蕃
朝代：宋

丞相遺家法，雲仍多耐官。
著鞭期一躍，失路困千盤。
竟死諸侯客，保留神武冠。
梟鸞終異志，松柏遂孤蟠。
前輩今無幾，臨風特屢歎。
臧孫宜有後，龐老遺之安。
挽周德友
作者：趙蕃
朝代：宋

不作玉堂仙，猶宜入道山。
予才無乃厚，賦命一何慳。
此日騎鯨去，它年化鶴還。
委疏仍嗣野，芳桂雜榛菅。
挽周畏知二首·其一
作者：趙蕃
朝代：宋

鄉里雖諸彥，情親不數人。
比年成屢哭，將老愴吾身。
問學文辭外，追隨寂寞濱。
有懷終不遂，回首倍傷神。
挽周畏知二首·其二
作者：趙蕃
朝代：宋

目疾初傳劇，猶思礙讀書。
那知遽至是，此恨合何如。
我已鬢俱白，寧能世久居。
吾人門戶責，驥子總憐渠。
挽周畏知母俞夫人二首·其一
作者：趙蕃
朝代：宋

夫人不佞佛，平日事何如。
臨死無貧苦，與常同起居。
巫醫空睥睨，孝敬謾勤渠。
性識真明達，油然悟本初。
挽周畏知母俞夫人二首·其二
作者：趙蕃
朝代：宋

卜兆雖自古，邇來聞見殊。
一言福後嗣，百計走愚巫。
用意非流俗，惟賢畢此塗。
徐看好兄弟，玉立騁天衢。
挽宋柳州綬
作者：趙蕃
朝代：宋

少陵在大曆，涪翁在元祐。
相去幾百載，合若出一手。
流傳到徐洪，繼起鳴江右。
遂令風雅作，千載亡遺究。
猗歟宋柳州，有志諸公後。
作詩匪雕琢，氣質先忠厚。
銳鋒深自斂，至寶不輕售。
行年且半百，纔爲嶠南守。
嶠南山水佳，中州未曾有。
慨然遠游意，不憚萬里走。
下車甫朞年，已上政成奏。
無何天作孽，一病藥莫捄。
跖壽回乃夭，天理果大謬。
諸郎有家法，處己知孝友。
崎嶇窮川陸，寓郡還公匶。
卜龜得安宅，厥後斯雲覆。
自憐蹤迹脫，敢敘親且舊。
作詩寫餘哀，清淚空如𩆎。
挽徐提舉夫人盧氏
作者：趙蕃
朝代：宋

進已後師說，中猶親母儀。
百年蘄未已，一病乃無醫。
令子高交友，韓公直筆辭。
是爲能不腐，雖死亦期頤。
挽施文叔三首·其一
作者：趙蕃
朝代：宋

豈但吾州少，端如四海稀。
儒林據根柢，玉德著光輝。
不遇寧渠戚，傳亡始謂非。
及今何所語，徒有淚霑衣。
挽施文叔三首·其三
作者：趙蕃
朝代：宋

資福我跨蹇，智門分命車。
那知畢世隔，但惜數年疏。
此士豈復有，餘生誰與居。
遺文好收拾，驥子記憐渠。
挽施文叔三首·其二
作者：趙蕃
朝代：宋

小作王官試，還爲幕府留。
綺歌偶意改，散號覓歸休。
屈賈當重作，瀟湘漫一遊。
胡爲車未發，已報病難瘳。
挽曾仲躬侍郎三首·其一
作者：趙蕃
朝代：宋

昔者嘉禾郡，曾容謁長公。
已焉地官宅，還獲見今翁。
識面雖先後，陳詩匪異同。
如何一再慟，祇向十年中。
挽曾仲躬侍郎三首·其三
作者：趙蕃
朝代：宋

好在茶青竹，青青十百竿。
風煙飽持護，鳥雀靜嘲讙。
父子當年趣，聲名後代看。
興懷非一事，愁絕更思韓。
挽曾仲躬侍郎三首·其二
作者：趙蕃
朝代：宋

政報朱轓起，旋驚丹旐歸。
死生何忽忽，聞見悉依依。
獻納名元在，吟哦事已非。
清風端可繼，黄髮獨成違。
挽曾達臣二首·其一
作者：趙蕃
朝代：宋

邱壑豈遺物，市朝寧汙塵。
士當明大節，天下棄斯民。
玉笥遊仙夢，浮雲閲世身。
襄陽獨耆舊，他國顧無人。
挽曾達臣二首·其二
作者：趙蕃
朝代：宋

江右曾爲氏，南豐與贛州。
推其本儒素，夫豈異源流。
邇日過遺宅，有逢皆好脩。
公侯生積善，天道非悠悠。
挽朱通判
作者：趙蕃
朝代：宋

堆勝題詩尚可懷，異時吳楚渺何哉。
傳聞屢作南州佐，政自不妨三逕開。
準擬歸舟成再見，驚嗟玉樹有新摧。
要知盛德亡窮處，連璧光輝看後來。
挽李子永二首·其一
作者：趙蕃
朝代：宋

靈山山下初逢處，溧水水邊重見時。
草草猶傳出山句，勤勤更枉送行詩。
傳聞恍惚疑昇報，問訊凄凉自越醫。
畧計別離能幾日，誰知生死遂分岐。
挽李子永二首·其二
作者：趙蕃
朝代：宋

封侯寂寞空飛將，佳句流傳自謫僊。
半世作民纔六考，他年垂世有千篇。
篋中酬唱都無恙，天外音書不復傳。
五嶺三苗底處所，千巖萬壑若何邊。
挽李舒州二首·其一
作者：趙蕃
朝代：宋

忽報舒州逝，深同海內傷。
平泉無草木，北海漫文章。
要作人琴歎，空懷道路長。
臨風爲之慟，髮色變蒼蒼。
挽李舒州二首·其二
作者：趙蕃
朝代：宋

一跌竟不起，兩州空復更。
臺綱元振舉，物論甚分明。
遂絕朝天騎，空傳跨海鯨。
遥知流涕者，豈但一門生。
挽楊茂原二首·其一
作者：趙蕃
朝代：宋

玉美終懷璞，蘭香竟死林。
名期百世後，恨獨九原深。
夜雨長形夢，秋風遂絕音。
扁舟載孤旐，行路亦沾襟。
挽楊茂原二首·其二
作者：趙蕃
朝代：宋

松老成哀吹，天高慘暮雲。
如何歲時隔，便作死生分。
經紀無家事，編藏有舊文。
周侯誠義士，節概過非君。
挽汪養源舍人二首·其一
作者：趙蕃
朝代：宋

要識公兄弟，當年蜀兩蘇。
文章到宗匠，人物見規模。
謾有詞垣用，終遲政府須。
世緣殊未了，忽復返清都。
挽汪養源舍人二首·其二
作者：趙蕃
朝代：宋

公作廬陵掾，先君官贛州。
書郵時問訊，江驛幾淹留。
撫事今安在，臨風涕莫收。
誰爲耆舊傳，好寄竹林遊。
挽沈夫人
作者：趙蕃
朝代：宋

夫子家齊政，夫人實並賢。
女能堅素節，兒亦嗣青編。
往日僧房寓，曾親壽酒邊。
吁嗟難重拜，奠哭亦無緣。
挽游迪功
作者：趙蕃
朝代：宋

通學元分族，淵源信有餘。
二龍名屢貢，一老慶懸車。
義利過庭訓，興哀迂叟書。
他時家國事，蘄不負幽墟。
挽胡澹菴二首·其一
作者：趙蕃
朝代：宋

憶昔樂全公，暮爲老蘇表。
載其辨姦論，此老一生了。
澹庵夫何如，書有斬檜草。
顧豈無他歟，言大可略小。
挽胡澹菴二首·其二
作者：趙蕃
朝代：宋

昔我曾大夫，嘗作舂陵適。
時惟蕭子荆，袖書實見客。
公經本蕭自，於義豈秦越。
三年期掃門，竟欠今生識。
挽謝景英丈二首·其一
作者：趙蕃
朝代：宋

尚友固十載，過江真一時。
信曾前輩及，寧後古人爲。
竟作東山卧，漫傳康樂詩。
荆州人物論，夫豈惜吾私。
挽謝景英丈二首·其二
作者：趙蕃
朝代：宋

不見遂歷載，寄書寧寫心。
凄凉歎垂白，索寞遠知音。
只道成乖隔，那知遂古今。
赤城何許日，雲物渺難尋。
挽趙丞相汝愚
作者：趙蕃
朝代：宋

吾王不解去三思，石顯端能殺望之。
未到浯溪讀唐頌，已留衡嶽伴湘纍。
生前免見焚書禍，死後重刊黨籍碑。
滿地蒺藜誰敢哭，漫留楚些作哀辭。
挽趙路分善應三首·其一
作者：趙蕃
朝代：宋

世俗紛爲僞，躬行率以誠。
拳拳將母念，侃侃友于情。
濟物豈求報，得仁非近名。
誰爲太史傳，獨行有宗英。
挽趙路分善應三首·其三
作者：趙蕃
朝代：宋

惟我先君子，相於出自同。
年推大父行，議篤古人風。
薄宦曾憐我，經行阻見公。
訃聞仍葬日，慟哭匪途窮。
挽趙路分善應三首·其二
作者：趙蕃
朝代：宋

公就專城養，我安陶令廬。
幾因州府入，得侍笑談餘。
課誦列童稚，戚休詢里閭。
高堂朝夕望，寧復象平居。
挽黄參議
作者：趙蕃
朝代：宋

給事勳庸太史詩，凜然人物見家規。
霜鬚同老豈無種，孝友深根真得師。
治行所居皆可紀，人亡於此歎吾衰。
舊聞有道碑無媿，今見雲孫無媿詞。
掃桂
作者：趙蕃
朝代：宋

年年賦木犀，獨未到此樹。
信知官舍居，更甚此身寓。
黄葉滿堦除，蔓草委霜露。
相逢每變色，此樹獨如故。
殷勤爲掃除，不必但花務。
風月四時佳，吾其枉幽步。
探梅
作者：趙蕃
朝代：宋

石上生梅老未枯，著花雖少更敷腴。
要須鄰老深調護，莫遣兒童縱牧芻。
揚步
作者：趙蕃
朝代：宋

竟日人行絕，惟聞鳥語多。
忽逢樵婦斧，更聽牧兒歌。
撫州初程夜寄孫溫叟甘叔異
作者：趙蕃
朝代：宋

水激成悲壯，星稀乍有無。
店荒容託宿，酒遠懶能沽。
冉冉非今日，遑遑媿此途。
孫甘兩奇逸，蕭颯舊憐吾。
撫州城外作
作者：趙蕃
朝代：宋

城中一雨僅飄灑，城外此雨乃霈霶。
分龍古語信不妄，不爾惠施何偏方。
我行驅車一何忙，早起猶乘昨夜涼。
舊聞既雨晴亦佳，豈但蕙葉蒙寵光。
早禾已秀半且實，晚禾已作早禾長。
不惟稻隴有佳色，菜畦苗葉相與昌。
園丁採擷入城市，不用滌濯臨滄浪。
我雖無田豈無圃，歸計不決空傍徨。
翻憐買菜糴占米，烟火薰人官道傍。
擬古
作者：趙蕃
朝代：宋

松柏抱奇姿，自應能歲寒。
籬菊蓋小草，後雕良獨難。
誰云一時芳，顧將比春蘭。
蘭開桃李際，菊傲風霜闌。
放舟始作
作者：趙蕃
朝代：宋

扁舟落吾手，遠役愴余心。
道路經過數，秋風日夜深。
青林向摇落，白髮益侵尋。
况說瀟湘去，仍懷屈賈吟。
敘浦簿呂公用沅陵韵見貽次韵
作者：趙蕃
朝代：宋

一經蚤已愧家傳，三尺猶思絕並緣。
位下故知難及物，業荒空復度流年。
要求廟令作歸計，未必上公能記憐。
多謝爲僚不相棄，連朝枉贈有詩篇。
教授丈作黄字韻詩十首愈出愈奇而有作法孰爲凉之句何耶因次韻以見窘
作者：趙蕃
朝代：宋

苦思髭催白，交馳耳困黄。
欣欣貪得侶，落落異殊鄉。
顧欲窮余短，安能敵衆長。
蒹葭倚玉樹，華衮照龐凉。
教授以憶梅韵賦雪詩蕃同之五首·其一
作者：趙蕃
朝代：宋

窮巷朝仍擁，寒廳午未開。
人誰送酒直，鴉爲致薪材。
已倦除頭垢，寧能拭硯埃。
高情蒙枉記，好句數能來。
教授以憶梅韵賦雪詩蕃同之五首·其三
作者：趙蕃
朝代：宋

俸薄愁斯立，鑱長困拾遺。
經營將有賦，零落不成思。
凍結鬚頻折，煙凝袂半緇。
陽春竟何在，卒歲以爲期。
教授以憶梅韵賦雪詩蕃同之五首·其二
作者：趙蕃
朝代：宋

平地疑無地，知時復過時。
梅花遍南嶠，雪嶺亙西陲。
兔狡猶迷窟，禽偪詎立枝。
摧頹如我者，蕭瑟欲胡爲。
教授以憶梅韵賦雪詩蕃同之五首·其五
作者：趙蕃
朝代：宋

賸有騎馿興，終成閉戶居。
江山峙書閣，松竹隠僧廬。
但遣官成集，莫言丞負余。
可於風雪際，頓使唱酬疎。
教授以憶梅韵賦雪詩蕃同之五首·其四
作者：趙蕃
朝代：宋

窈窕緣江路，幽深隔岸祠。
爲梅期載酒，因雪重賡詩。
儻匪相娛樂，疇能遣歲時。
出門方積凍，散策待晴曦。
教授知縣以釋奠宿於學宮輒爾奉簡
作者：趙蕃
朝代：宋

秋色肅已甚，齋居清可知。
無由一夜話，漫興五言詩。
祀有同王者，居無陋九夷。
校官俱長吏，不比判司卑。
散菴即事
作者：趙蕃
朝代：宋

屋冷頻添火，窗深遠炷香。
荆榛白墮境，杖履黑甜鄉。
晚日誰云短，閒身得暫長。
畏人成免俗，治藥屢傳方。
文叔兄以泉州丈之亡自萍鄉奔赴歸途以書約相見會蕃留邑中得以合并時復聞袁州先生之訃哀傷之餘詩以敘別
作者：趙蕃
朝代：宋

一雪五日陰，冰凍吹不裂。
今晨定何朝，萬里來霽色。
我將還山中，已駕還復輟。
故人有書至，會面不可失。
故人江西吏，何爲浙東役。
慟哭竹林迴，我實門下客。
去年送朝天，除書報三易。
心知以病辭，豈料成死隔。
東懷喪未赴，西望訃復得。
追惟平生遊，語淚相隕雜。
僧房幸小駐，聊以舒鬰結。
酒固不成懽，梅開况當說。
文叔見餞于郊外且有所論復賦此
作者：趙蕃
朝代：宋

已辱臨岐送，還能喚酒來。
欲行雖倥傯，數刻爲裴回。
出處豈漫爾，古今寧異哉。
滔滔勿渠歎，落落自余哀。
文叔轉送畏知初到長沙寄諸弟及示同志二詩次韻寄畏知二首·其一
作者：趙蕃
朝代：宋

山林容我病，道路憶君長。
忽枉瀟湘句，中含屈宋香。
細參同晤語，深卷勝書行。
歸棹知非遠，胡爲苦念鄉。
文叔轉送畏知初到長沙寄諸弟及示同志二詩次韻寄畏知二首·其二
作者：趙蕃
朝代：宋

聞道湖南幕，人無第二流。
文書有餘暇，風月可銷憂。
夢遠寧能續，詩成謾益愁。
幽庭步春草，雞撼屋山頭。
文殊院晨起
作者：趙蕃
朝代：宋

山禽百族自呼名，撩我僧窗睡不成。
縱汝多言吾自喜，了知今日十分晴。
文顯兄弟見過
作者：趙蕃
朝代：宋

東郭有二士，閉門甘一簞。
貧非原憲病，詩豈孟郊寒。
俗子往不顧，斯人交亦難。
若爲能步屧，相與轉林端。
文顯和答旦字韻詩再用前韻寄文顯
作者：趙蕃
朝代：宋

憶昔追隨昏復旦，負郭雖賒足忘倦。
別之未覺夢魂疏，但恨有時音信斷。
世間變化何不有，深谷寧須問高岸。
我今瘦骨立如山，君亦童頭不能亂。
君不見簞瓢自樂保清名，富貴失時多遠竄。
千年青史固茫茫，精意所關唯此段。
斫病竹
作者：趙蕃
朝代：宋

採掘寧慳供，護持期有成。
時今閲春夏，爾獨意枯榮。
瑣碎日無影，蕭騷風罷聲。
樵蘇勿懷辱，而我豈無情。
斯遠兄入城見使君郎中且謁尚書韓先生提屬李丈題詩以贈四首·其一
作者：趙蕃
朝代：宋

雨後乘流絕快哉，眼中無適不詩材。
詩成去覓騎鯨李，銜袖探將一笑開。
斯遠兄入城見使君郎中且謁尚書韓先生提屬李丈題詩以贈四首·其三
作者：趙蕃
朝代：宋

永嘉別駕從渠說，爲說錢晁好夙通。
聊以吾云卜吾子，儻賢吾亦出蒿蓬。
斯遠兄入城見使君郎中且謁尚書韓先生提屬李丈題詩以贈四首·其二
作者：趙蕃
朝代：宋

南澗先生歸幾時，南溪如泛未傳詩。
君行爲我殷勤錄，并問茶山僧乞碑。
斯遠兄入城見使君郎中且謁尚書韓先生提屬李丈題詩以贈四首·其四
作者：趙蕃
朝代：宋

上饒耆舊無曾呂，月旦多稱李德翁。
聞道二難真頓有，蓋公堂下求盍通。
斯遠徐兄携李丈子永去冬江上詩卷來成四十字寄李
作者：趙蕃
朝代：宋

建鄴復當塗，征行歲又徂。
青山奠椒桂，白鷺泊菰蒲。
人物豪三國，文章到兩都。
因君俾傳誦，使我不枝梧。
斯遠生日
作者：趙蕃
朝代：宋

下湖有隠人，卜築自厥先。
官曾駕高車，屋乃無修椽。
究觀諸郎貧，固知大夫賢。
籯雖乏黄金，家故餘青氈。
其季我與遊，於今幾何年。
文得南澗賞，經從晦翁傳。
味有陸子同，譽由吾輩宣。
其人可知已，忤俗何病焉。
今逢初度日，爲頌初度篇。
君非黄叔度，殆似元魯山。
見之意輒消，坐久歸忘旋。
是資薰陶益，能使鄙吝捐。
沖風足披挹，好句寧引牽。
况復兩玉兒，共嬉郎罷前。
潜魚必求深，鳴鶴終聞天。
君當茂明德，食菊仍佩荃。
我亦願黄髮，挹袂仍拍肩。
濯足冰水流，振衣懷玉巔。
世苟混氛濁，神其歆吉蠲。
我老不足道，君乎斯勉旃。
新月甚佳方思明叔乃忽見過作此詩
作者：趙蕃
朝代：宋

出戶江山好，入門風月新。
荒涼如宅舍，窘束是官身。
念子豈爲遠，能來端可人。
笑談殊未了，催去阻重闉。
新桂林戶曹甘叔異過余於津亭留以小飲論文縣僚有招之者遂敗此興既夕作詩呈之
作者：趙蕃
朝代：宋

平生所聞甘叔異，半日爲泊寶氣亭。
逢迎稍稍昏忘集，誦說矻矻文章聽。
其誰呼渠紅裙飲，遣我負此雙玉瓶。
臨流不寐待月上，漫見紫翠橫山屏。
新淦道中呈運使錢侍郎
作者：趙蕃
朝代：宋

幾日陰霾鬭不開，今晨萬頃靜無埃。
山楓借潤旌旗色，江鳥忘機鼓吹猜。
詔獄務平勤駐節，閫符兼總待還臺。
扁舟又邇東隨檄，借此餘波亦快哉。
新漕道中
作者：趙蕃
朝代：宋

夜雨響屋瓦，曙煙遮樹林。
田行疑倍滑，水度覺知深。
顧望勞雙目，顛躋怖此心。
垂堂不知戒，家故乏千金。
新竹
作者：趙蕃
朝代：宋

新竹不數輩，歲慳非地貧。
破苔方挺出，突屋已長身。
未害少爲貴，居同德有鄰。
山中乏朋友，舍爾復誰親。
方池
作者：趙蕃
朝代：宋

藻荇參遮面，菰蒲聳立隅。
飛來雙野鴨，幾幅畫成圖。
施衢州除浙西提刑以詩寄餞三首·其一
作者：趙蕃
朝代：宋

昔公立螭坳，秉筆罔不書。
及乎上諫坡，論議無日虛。
直言有不讎，柴桑念歸歟。
高卧屬幾日，朱轓起閻閭。
政成合入奏，返直承明廬。
如何更持節，未使經綸攄。
上心豈無謂，勞公重皇居。
吏惡必剪刈，士良必吹噓。
此自宰相事，於公定何如。
施衢州除浙西提刑以詩寄餞三首·其三
作者：趙蕃
朝代：宋

我客懷玉山，有如梓與桑。
地故隸江東，與衢蓋鄰疆。
自公剖符來，亦既閲雨霜。
非惟衢人安，我民亦小康。
去年旱無收，閭里驚欲惶。
匪藉衢粟輸，烏能免流亡。
嗣聞被災郡，誅賞率亦當。
况於惠比境，於今見何嘗。
事雖鬰上聞，我民不公忘。
施衢州除浙西提刑以詩寄餞三首·其二
作者：趙蕃
朝代：宋

六飛駐吳中，地實三輔比。
擇守固甚艱，况於部刺史。
惟公治衢州，他郡蓋無是。
豈惟教條清，坐見風俗美。
邦畿四方本，王化所自始。
俾公按連城，此責亦重矣。
繡衣非古官，漢乃有直指。
於今盜賊清，所繫獄事爾。
讞議苟以平，遺公孫若子。
施進之見過二首·其一
作者：趙蕃
朝代：宋

君來能破悶，雨至更蠲愁。
舊識廬山道，長懷鸚鵡洲。
相從今十載，一飯未成謀。
俱作江西去，君車我具舟。
施進之見過二首·其二
作者：趙蕃
朝代：宋

鷺影投山背，蟬聲滿樹頭。
千峰雪未釋，四野雨初周。
甚矣厭餘暑，欣然當早秋。
半年纔此見，一夕可辭留。
旅中雜興五首·其一
作者：趙蕃
朝代：宋

炯炯冰玉姿，落落山林相。
問渠坐何事，斬伐傷神王。
更加束縛之，求市朱門傍。
渠雖不解言，我爲成惆悵。
旅中雜興五首·其三
作者：趙蕃
朝代：宋

屢雪不一雪，雲脚何時絕。
春風雖云來，積凍吹又結。
未論芻薪價，曳履凍欲裂。
苦欲作商音，聲寒還復輟。
旅中雜興五首·其二
作者：趙蕃
朝代：宋

英英深林蘭，發發不自閟。
誰遣入市門，樵夫强解事。
渠雖賞芬芳，我自羞嫵媚。
懷哉山中人，紉結參珮璲。
旅中雜興五首·其五
作者：趙蕃
朝代：宋

少慕隠逸人，開口談四皓。
及今聞其風，尚愧劉德老。
詔恩雖與官，辭避猶却掃。
不應吏部門，皇皇踏泥潦。
旅中雜興五首·其四
作者：趙蕃
朝代：宋

舊雪固已多，新雪翻增劇。
立春已涉五，太昊猶辟易。
長安有羈旅，無以度朝夕。
所願見白日，歸舟泛深碧。
旅食有作
作者：趙蕃
朝代：宋

旅食頻年倦，田居樂事遥。
春餘桑柘靜，波泛鷺鷗驕。
折竹深防笋，撐船滿載苗。
新詩隨見寫，舊髮不勝凋。
既別文顯兄弟晚宿日光寺書懷寄之
作者：趙蕃
朝代：宋

別君當以詩，此物不充饑。
二事交爲病，吾曹均坐茲。
欲談殊爛熳，趣去苦凄悲。
晚宿投幽寺，翻思赴野期。
風燈半明滅，雨葉亂紛披。
安石畏作別，淵明當語離。
萍蓬居靡定，燥濕志難移。
問隠俱携弟，躬耕皆有兒。
懷哉衡泌樂，可以共棲遲。
既別晦庵復成二詩呈之近欲同游善權不果臨行錄其湖北道中詩一軸·其一
作者：趙蕃
朝代：宋

既返山前棹，還斟枕上杯。
雪飛如喚住，鴈叫苦催回。
金瀨半篙綠，石亭千樹梅。
竟孤陪李郭，亦愧匪鄒枚。
既別晦庵復成二詩呈之近欲同游善權不果臨行錄其湖北道中詩一軸·其二
作者：趙蕃
朝代：宋

去始豐城劍，還終大仰禪。
縱橫幾詩句，摹寫百山川。
竹使承流日，蓬山促召年。
儂行亦何爲，白首使如遷。
既絕湖得順風頃刻已見弁山二首·其一
作者：趙蕃
朝代：宋

五日陰霾鬭不開，步行湖觜看帆來。
祇言命有窮年厄，豈料風能今日回。
自是人心分順逆，枉於造物示嫌猜。
篷窗縱雨無深掩，要見前山翠作堆。
既絕湖得順風頃刻已見弁山二首·其二
作者：趙蕃
朝代：宋

幾向詩中覓弁峯，倦遊何意道茲從。
欲搜短句五七字，却值浮雲千萬重。
頗覺嘯歌隨趣得，不同應接向人慵。
連朝苦厭浮家惡，今日翻思此地容。
既過曾居因訪劉茂實秀才是日明叔同出恨仲威不至
作者：趙蕃
朝代：宋

官身肯聽俗，人事直强親。
開窗對脩竹，筆墨得具陳。
俗子有時來，揮去防怒嗔。
相看久不厭，陳子清且真。
昨宵一雨餘，村村農事新。
我亦思駕言，出門免衝塵。
是邦亦有園，以鳥視其人。
寧從窮巷居，鷄犬喧四鄰。
劉君方授徒，曾君說人倫。
室屋不尋丈，猗猗幾長身。
未嫌酒杯薄，政愛茗椀醇。
曾君索我詩，出語愧逡巡。
煩君隸書題，筆意堪嗣秦。
春遊有如此，省費能全神。
但恨子胡子，招要不能頻。
日入
作者：趙蕃
朝代：宋

日出復日入，寢飯但默默。
堪哀籠中鳥，欲去飛不得。
日者張一麟求詩謾與二絕句·其一
作者：趙蕃
朝代：宋

惶恐離頭住過秋，秋風吹白幾分頭。
倚樓看鏡嫌多事，况問陰陽家者流。
日者張一麟求詩謾與二絕句·其二
作者：趙蕃
朝代：宋

袖裏之書辱見捐，細看知是我行年。
家徒四壁將何贈，乞與兩詩賒卦錢。
早作
作者：趙蕃
朝代：宋

蕭蕭初對雨，灧灧急看晴。
遠樹孤煙出，曠陂春水生。
不關形役累，自作野田行。
獨愧龍鍾者，猶敺觳觫耕。
早作
作者：趙蕃
朝代：宋

雞送山窗月，鐘殘欹枕眠。
櫛疏知鬢禿，肘見覺裘穿。
覓句無新意，繙書有舊緣。
縱違幽事喜，差免俗塵煎。
早出
作者：趙蕃
朝代：宋

平明策蹇出，遇雨且歸休。
樹樹花藏霧，田田水漫流。
徙居還客寓，敗意阻春遊。
頼有題詩興，聊當一以酬。
早出城
作者：趙蕃
朝代：宋

夜雨細無聲，朝光快作晴。
空庭芳草合，遠樹鵓鳩鳴。
無復知春處，閒來看水生。
不唯身暫適，更覺眼增明。
早出小北門
作者：趙蕃
朝代：宋

聞道灊皖下，雜然仙佛居。
心期窮杖屨，宿昔戒車輿。
晨起先僧磬，逢人盡趁虛。
烟霏欣在望，風露儘侵裾。
早到超果寺示成父且約歸日携家來遊
作者：趙蕃
朝代：宋

霧裏看花喜未昏，竹園啼鳥愛頻言。
土膏穉麥如爭長，水脉清流却變渾。
負郭無如此山寺，携家更擬泛溪村。
卜居苦欲規佳處，佳處都歸祇樹園。
早晴聞啼鳥作
作者：趙蕃
朝代：宋

側嶺橫峰面面同，霧空烟掃鳥聲中。
丁寧不用憂泥滑，珍重提壺屢勸翁。
早歲
作者：趙蕃
朝代：宋

早歲耽詩老不工，但餘多難似詩窮。
忽來數紙丁寧甚，怳憶他時繾綣同。
幕府十年公勿厭，風霜滿面我思東。
幾因江發蠻夷漲，欲問漁翁借短篷。
早發建德
作者：趙蕃
朝代：宋

雨霧連晴霧，山行近水行。
悠悠成小駐，役役又前征。
底處衝煙泊，誰家趁曉耕。
詩材動鄉邑，點檢欠經營。
早行五首·其一
作者：趙蕃
朝代：宋

前邁不待曉，昔歸何苦稽。
掛帆欣暫逸，薄險悸深擠。
試問危行水，何如穩杖藜。
梅花好調護，春事有端倪。
早行五首·其三
作者：趙蕃
朝代：宋

蓐食催束擔，候月不待鷄。
始焉星垂野，轉已霧寒溪。
葦杭悸欹側，鷄栖困攀躋。
何可數道路，無爲厭蒿藜。
早行五首·其二
作者：趙蕃
朝代：宋

萬石湖南港，楊林湖北潭。
不勝摇櫓倦，顧欲使風貪。
凜凜巖牆戒，悠悠鴆毒耽。
頻能愧沙鳥，數可傲征帆。
早行五首·其五
作者：趙蕃
朝代：宋

落月掛林高，溪行屢著篙。
不令驚水宿，頻覺送鷄號。
此趨今成熟，吾生毋乃勞。
何能永謝去，自學小舟操。
早行五首·其四
作者：趙蕃
朝代：宋

茅屋雞初遞，楓林月半殘。
灘傾驚枕仄，露下覺衾寒。
客子愁無那，舟人語未闌。
蘭溪今夜泊，須酒慰艱難。
早行示同舟
作者：趙蕃
朝代：宋

了了晴山見，紛紛宿霧空。
樵歸婦腰斧，漁罷叟收筒。
但取登臨適，何須吟嘯工。
平生釣臺路，明日與君同。
早起登覽有懷山居
作者：趙蕃
朝代：宋

日出早煙消，舟行不待招。
乍明村市塢，初露遠山椒。
勝處宜規隠，浮生只浪飄。
章泉在何許，遶塹碧蕭蕭。
早過桃川不能謁一菴走筆寄之
作者：趙蕃
朝代：宋

山蒼蒼，水茫茫，落月未落歸故鄉。
扁舟欲繫忽已遠，隠居不見遥相望。
思君山中煮白石，歎我道上炊黄粱。
開書視古常太息，今人高處亦難及。
早過桐江與峽江甚近也
作者：趙蕃
朝代：宋

霧盡山容出，風微水面平。
檄書重此役，詩卷足平生。
船小炊無竈，灘長去有程。
嘗評峽江似，江水亦桐名。
早過興福寺
作者：趙蕃
朝代：宋

謁客因過寺，無車且借馿。
晴嵐四填擁，我意一凋疎。
僧勸茱萸飲，身能瘴癘祛。
寧堪久居此，曷日遂歸與。
早醉
作者：趙蕃
朝代：宋

晨起倦烏巾，還傾老瓦盆。
自知中了了，人謂日昏昏。
迤邐谿山別，披紛鴈鶩喧。
春風得亡頼，幽趣與誰論。
早題
作者：趙蕃
朝代：宋

夜雨曉猶濕，曉天晴未分。
澄波靜如練，秀野綠於雲。
禽語無殊聽，鄉音有異聞。
要知皆可隠，鳥獸詎同羣。
早題
作者：趙蕃
朝代：宋

欲雨雨似止，爲霜霜不成。
山雲解衣带，曉日掛銅鉦。
早飯大明寺因題
作者：趙蕃
朝代：宋

晨起渾疑晚，山晴尚踏泥。
花邊花鴨卧，竹裏竹鷄啼。
問店欣逢寺，命車仍杖藜。
松篁猶有徑，桃李得無蹊。
早飯龍堂寺
作者：趙蕃
朝代：宋

櫸藤束縛竹爲輿，野飯來尋僧所廬。
茅屋正逢飛卷破，夜來風雨問何如。
明叔今日不過書齋
作者：趙蕃
朝代：宋

竹屋深深晝亦陰，病多無復短長吟。
三年肯住見君意，一日不來關我心。
蟬噪未知秋日晚，雀投如識故枝深。
殘書亂帙慷能整，倚頼殘樽尚可斟。
明叔以僕護筍不除作長句爲調次韻
作者：趙蕃
朝代：宋

春風逞夭邪，爛漫吹已足。
維暮筍乃生，如亂更約束。
吾人爲之寄，詎可謾弗錄。
况其耿介姿，政已不可辱。
去云解籜後，爲我呈新綠。
新詩急拜賜，句解先我欲。
我豈兒女曹，撫玩斯同俗。
又殊市井輩，狥利蘄盡劚。
要當去留間，明見妨意曲。
分餉可得多，但令舂脫粟。
明叔同舟見別於永和
作者：趙蕃
朝代：宋

砲雲忽作空中起，坐覺相顧移表裏。
兒曹厭靜欣聚落，數問篙師行幾里。
人生到處如燕鴻，南北故憐無定耳。
有時相與說舊遊，此味猶如蠹書紙。
秋風日夜催落水，我鬢半霜那足倚。
況堪忽忽新悼亡，忍並高山對流水。
陳侯於我四海人，氣合能同舊州里。
向來風雨嬾出門，今乃江程勞玉趾。
明叔有語贈贛丞曾幼度次韻簡明叔并寄幼度爲明叔賦買江天詩
作者：趙蕃
朝代：宋

詩成要落天地間，太虛明月相往還。
聲名或覺四海隘，身乃憔悴窮閉關。
詩中妙理超生死，何但不以彼易此。
我來白下豈徒然，簿書鳬鶩非吾事。
陳君一見投紵衣，刺天翼並青冥垂。
楚人不悞玉在璞，山川終用騂之犁。
曾侯願識今已後，因君示我詩到手。
不惟我輩獨識真，異饌珍羞甘衆口。
幾思插翅飛墮前，漫看璧月缺復圓。
符移催來定不遠，挐音不見聞擔肩。
世人千金買嬋娟，我視棄去如浮烟。
萬言杯水世所捐，顧欲頼以無窮傳。
明叔每見過不久輒去仲威尤難招致索居書事呈二君
作者：趙蕃
朝代：宋

可人費招呼，柰此陳與胡。
問事失昏忘，論詩辨精粗。
清風不可絆，白日易成晡。
欲睡難安枕，繙書得踞爐。
聒人紛宿鳥，對面走饑鼯。
啁哳聊容汝，睢盱反闖吾。
寧無捕黄口，亦有聘貍奴。
明叔用大字韻作詩見寄復用韻作七言一首答之
作者：趙蕃
朝代：宋

人皆言君酒腸寬，我亦畏君詩膽大。
有時長吸百川空，放意獨掃千軍敗。
不堪悠悠射馬耳，頗願渺渺騎鯨背。
問君何如差樂否，願窄江湖低華泰。
明叔送一丈黄菊
作者：趙蕃
朝代：宋

菊開本叢叢，此種乃樹樹。
嘗聞一丈黄，直謂莊周寓。
及茲鋤移來，信可繩尺度。
乃知太華蓮，十丈語非誤。
陳君怯風景，酒盡不能酤。
遺我遣我愁，仍須墮言句。
更念貧無帷，何以致調護。
明日同數公復登山忽聞履聲乃審知也携和詩三篇來復用韻作一首
作者：趙蕃
朝代：宋

松間謖謖衝浮埃，跫然誰能爲余來。
憑高所歷故已下，得君更覺爭崔嵬。
茲山不到近十載，頻日能來已再回。
人生萬事每如此，而欲取必真愚哉。
袖銜文書辱持似，快讀不待紙尾開。
金聲詎須擲地出，隠隠自雜山風哀。
吾曹用意果癡絕，非爾何以娛歲月。
明當舉似子王子，不但慰歸仍賦別。
明日復出城
作者：趙蕃
朝代：宋

夜雨更連明，籃輿偶出城。
田疇蓑笠事，江海鷺鷗盟。
少小規微祿，侵尋愧老生。
茝蘭春渚滿，桃李綠陰成。
明日雨不止風加甚
作者：趙蕃
朝代：宋

大雨曉未止，疾風朝更顛。
茅飛疎我屋，禾偃病民田。
未可專時戾，多繇得地偏。
雖然豈無念，衣薄尚無綿。
春日雜言十一首·其一
作者：趙蕃
朝代：宋

蘭也結根幽且深，若爲容易出山林。
定知亦以香爲累，不爾人於何處尋。
春日雜言十一首·其一〇
作者：趙蕃
朝代：宋

燕子日長宜讀書，若爲病思每欺余。
形骸筋力今如此，慚愧丁年不荷鉏。
春日雜言十一首·其一一
作者：趙蕃
朝代：宋

渺渺春山啼杜鵑，開花解使碧山然。
韓詩李賦紛難考，猶喜知名向謫僊。
春日雜言十一首·其七
作者：趙蕃
朝代：宋

落葉疎疎似雨鳴，莫疑春晚有秋聲。
抽條易葉年年事，看取一番新綠成。
春日雜言十一首·其三
作者：趙蕃
朝代：宋

寒多草亦未抽芽，漫說春今一半加。
試向小園閒點檢，忽逢一樹木瓜花。
春日雜言十一首·其九
作者：趙蕃
朝代：宋

春風吹綠綠成陰，新有黄鸝度好音。
我政卷書成坐睡，恍然疑是拂瑶琴。
春日雜言十一首·其二
作者：趙蕃
朝代：宋

山寒花事自遲遲，歸至况當梅謝時。
祇有山櫻能照眼，屬遭風雨又離披。
春日雜言十一首·其五
作者：趙蕃
朝代：宋

買得荒園近塢居，但供樵牧廢犁鋤。
漫營籬落今將合，猶恨人工乏剩餘。
春日雜言十一首·其八
作者：趙蕃
朝代：宋

山中寂寞少花枝，過盡春風病不知。
未分春歸便無跡，陶瓶聊復浸酴醿。
春日雜言十一首·其六
作者：趙蕃
朝代：宋

舊時曾詠木蘭幽，舊藁飄零莫自收。
老境不妨花固發，人今白盡十分頭。
春日雜言十一首·其四
作者：趙蕃
朝代：宋

晚欣斜日照茅檐，意謂新晴已可占。
雨脚曉收雲更合，陽烏將出尚窺覘。